text:
Á samkomu tóku Durita Tausen, forkvinna í Krabbameinsfelagnum, Oddvør Poulsen, dagligur leiðari á Beranum, og Ása Dánjalsdóttir, nevndarlimur í Hjartabarninum, ímóti kekkinum frá Rúna Juul, liðskipara, og Finn Danberg, landastjóra í Team Rynkeby Føroyum.
Av innkomnu upphæddini fekk Berin 100.000 kr, og Børnecancerfonden, sum hjálpir føroyskum børnum við krabbasjúkum í Danmark, fekk 72.000 kr.
Vanliga verður kekkurin handaður á almennari samkomu, men vegna koronasmittuna varð einki alment tiltak í ár. Tískil bleiv kekkurin handaður á heilt lítlari samkomu.
Durita Tausen, forkvinna í Krabbameinsfelagnum, sigur soleiðis:
"Ferðin, sum tit fóru undir í september í 2019, skuldi enda í París. Men soleiðis bleiv tað ikki.
At enda í París var ikki fremsta málið við ferðini hjá tykkum. Fremsta málið er at hjálpa børnum, sum eru hættisliga sjúk. Og einki sleppur at steðga tykkum. Tit duga at finna uppá ráð. Tíbetur.
Takk, at tá ið París glapp tykkum av hondum, so mistu tit ikki børnini úr eygsjón.
Takk. Tí eisini í ár eru tað børn, sum hava brúk fyri tykkara hjálp.”
Oddvør Poulsen, dagligur leiðari í Beranum um gávuna:
“Árliga stuðulsgávan frá Team Rynkeby til Beran hevur alstóran týdning. BERIN hevur seinastu árini miðað ímóti at víðka bólkatilboðið til eisini at fevna um børn og ung, sum hava álvarsliga sjúk foreldur ella systkin. Vónandi kann gávan vera við til at slóða fyri hesum. Hjartans tøkk til tykkum øll í Team Rynkeby!”
Eydna Joensen, forkvinna í Hjartabarninum, sigur soleiðis:
“Vegna foreldur at børnum við hjartasjúkum og áhugabólkin Hjartabarnið, vilja vit senda eina hjartans tøkk til Team Rynkeby Føroyar fyri tað megnar arbeiðið, tit gera fyri okkara børn. Tit eru okkara Gulu Hetjur.”
Súnfríð Jacobsen, súkklari við Team Rynkeby Føroyum, sigur:
“Súkklingin, samanhaldið, fólkini, brekkurnar, regnið, lagnurnar, tænastutoymið, vinabondini, ótroyttiligu eldsálirnar og eg kundi hildið á – og tá hava vit ikki so frægt sum verið í París. Vit hava tó gjørt tað, sum alt snýr seg um: vit hava savnað pening til børnini. Og so sleppa vit øll at gera tað eina ferð enn. Gult verður ongantíð aftur bara ein litur!”
Finn Danberg, landastjóri hjá Team Rynkeby Føroyum, sigur:
“Hóast túrurin til París í ár varð avlýstur, so er tað ein góð kensla at føla, hvussu stóra undirtøku føroyskar fyritøkur og einstaklingar vísa okkara endamáli. Tað eru vit sera takksom fyri í Team Rynkeby Føroyum.”


c: text/html

text:
Vit trúgva á Heilaga Andan!
Vit trúgva á Heilaga Andan!
Vit trúgva á Heilaga Andan! Triðja trúargrein. Eins og allar aðrar partar av trúnni, er tað týdningarmikið av og á at geva sær far um innihaldið; men snýr tað seg um triðju trúargrein, trúnna á Heilaga Andan, er kanska enn meiri brúk fyri hesum enn á hinum báðum trúargreinunum, men av tí at mong steðga við fyrstu og aðru trúargrein – trúnna á Gud faðir og trúnna á Jesus Kristus – gerast mong trilvandi viðvíkjandi triðju trúargrein – trúnna á Heilaga Andan.
Spurningar og svar, hvat trúgvin á Heilaga Andan merkir, eru mangir og ymiskir. Viðhvørt verður spurt: Er trúgvin á Heilaga Andan annað enn sagt verður? Hví uppliva vit ikki eisini hetta á sama hátt, sum Bíblian boðar? Hví uppliva mangar fríkirkjur og karismatisk samfeløg nógv meira av hesum? Eru við opin fyri Heilaga Andans gerningi?
Mangir spurningar um Heilaga Andan verða settir. Men ístaðin fyri at veita svar til einstakar spurningar, fari eg at byrja við nøkrum heilt grundleggjandi viðvíkjandi trúnni á Heilaga Andan. – Nøkrum grundleggjandi, sum vónandi fer at hjálpa tær at finna haldgóð svar á teimum mongu spurningum, tú møtir á leiðini.
Tað er ikki hugsanin, at hetta við Heilaga Andanum skal ørkymla nakran. Tað er fyrst og fremst ein gleðiboðskapur, sum er góður at hefta seg við til tess, at trúgvin á hin tríeinda Gud skal gerast okkum fullkomin.
Gud hevur givið okkum Andan
Áðrenn hildið verður fram, fara vit at steðga við 1. Korintiarbræv 2. kapittul, ørindini 6 til 16.
Heilagi Andin er okkum givin av Gudi fyri at vit skulu vita, hvat ið okkum er givið av Gudi (v. 12). Hetta er ætlanin við Heilaga Andanum. Uttan Heilaga Andan kunna vit ikki vita, hvat Gud hevur givið okkum!
Tað er nevniliga soleiðis, Paulus skrivar her, at eitt menniskja ikki av sær sjálvum kann fata tann vísdóm, sum Gud gevur. Her hugsar hann um frelsuna í Jesusi Kristi og tí ríkidømi, frelsan rúmar. Tað er ikki komið upp í nøkrum mannahjarta og fer heldur ikki at gera tað – tí “eitt sálarligt menniskja”, tað er menniskja uttan Anda Guds, tekur ikki ímóti tí, Guds Andi gevur!
Tað er tí neyðugt, at Heilagi Andin kemur til okkara og ger okkum til “andlig menniskju”; annars kunna vit als ikki verða frelst.
Uttan Heilaga Andan gingu vit á glatanarvegi og kundu ikki tikið við tí, Gud gevur.
Vit kunnu kanska væl fata evangeliið andliga; men tað kann ikki gerast livandi veruleiki í okkum uttan Heilaga Andan. Vit verða ikki fest í honum uttan við Heilaga Andanum. Tí sigur Paulus í Rómverjabrævinum 8.9 “Men hevur einhvør ikki anda Krists, tá hoyrir hann honum ikki til.” Og Jesus sigur sjálvur, “at eingin kann koma inn í Guds ríki, uttan hann verður føddur av vatni og anda. (Jóh 3,5)
Eingin frelsa uttan Heilaga Andan
Hetta við Heilaga Andanum, snýr seg um frelsu okkara. Uttan Heilaga Andan, eingin frelsa! Væl hevur Jesus gjørt alt tað neyðuga, fyri at vit kunna verða frelst. Men uttan Heilaga Andan, gagnar hetta okkum ikki! Men tá ið Heilagi Andin opnar hjørtu okkara fyri boðskapinum um Jesus og festir Jesus at okkara hjørtum, so snýr gleðiboðskapurin ikki longur bara um tað, ið einaferð var. Nei, tá er tíð og frástøða ikki longur í gildi. So Jesu deyði mína vegna verður mín deyði við Jesusi – tá síggi eg, at hann ikki bara reis upp frá deyðum einaferð í forðum – men at uppreisn hansara – nú eisini er mín uppreisn frá deyðum og æviga lív mítt.
Heilagi Andin vísir mær, at Jesus er eins livandi, nær og veruligur, sum hann var hjá teimum fyrstu lærusveinunum. Teimum fylgdist hann sjónliga saman við. – Við á ferðini saman við mær fylgist hann ósjónliga; men eins livandi og nær; men uttan Heilaga Andans kraft, hevði eg onga hóming havt av honum, at hann er mær nær.
Kundi hetta veruliga ikki borið á uttan Heilaga Andan? Nei! Viðhvørt hendir tað, at okkum kennist tað so gerandisligt at hoyra kristnar sannleikar – at vit fara at trúgva tí, at vit halda fast við teir uttan Heilaga Andans hjálp. Tað kunna vit eisini teoretiskt sæð – vit kunna væl halda fram við munnliga at evna hugsandi trúarsannleikar – men uttan Heilaga Andan er hetta ikki longur ein livandi veruleiki í lívi okkara. Uttan Heilaga Andan verður hetta bara ein deyður kunnleiki og ein andleys hugsan.
Sjálvt ikki teir klókastu og dugnaligastu heilar í hesum heimi kunna varðveita trúnna og halda fast við Gud uttan Heilaga Andan.
Men øvut kann sjálvt tað ússaligasta og vónleysa menniskja við Heilaga Andans hjálp liva við Gudi. So tað er ongantíð ógjørligt hjá menniskjum at taka við kristnu trúnni. Hjá menniskjanum einsamalt er tað ógjørligt, men ikki Heilaga Andanum. Heilagi Andin megnar tað, eingin annar kann í sjálvum sær – nevnliga at leggja gleðiboðskapin inn at hjørtum okkara og veita okkum trúnna, ið leiðir okkum at Kristusi, ið føra kann okkum frelst heim í Guds ævigu dýrd.
Tí nýtist okkum Heilaga Andan hvønn einasta dag, hvørt sekund í lívi okkara;. Alt frá barnaárunum – ja, alt lívið, til vit eru heima hjá Gudi í Himmiríkis borg.
Hví Heilaga Andan?
Spurningurin kundi eisini verið, hví skula vit anda fríska luft í lunguni, ella hví skula vit anda? Til tess at kunna liva, sjálvandi! Um luftin hvørvur bara fáar minuttir, doyggja vit. Á sama hátt við Heilaga Andanum og okkum. Andin er kristinlívsins lufthav. At liva í Andanum er kristinlívsins andadráttur. Um andin hvørvur, ja, so er lívið burtur. Um tú ikki livir í Andanum, andaliga talað “andar” í Guds anda, ert tú ein deyður kristin.
Andans gerningur er so statt fyrst og fremst ætlaður at gera okkum til kristin menniskju, varðveita okkum sum kristin og lata okkum vaksa í trúnni á Jesus Kristus. Og Andin, sum býr í øllum, ið trúgva, arbeiðir ímóti syndini í hinum trúgvandi, veitir kærleika og ger ein út við náðigávum, einum til trúar, øðrum til kraftar. Nei, bara tann eina og sama anda umtalar skriftin, sum bæði veitir trúnna, tekur bústað í hjartanum og ger ein út við øllum gávum. Tann eina og sama Anda nýtist øllum til tess at liva og vaksa í trúnni til góðar gerningar. Um onkur spyr, hvussu hin einstaki kristni upplivir Heilaga Andan, er svarið – “á ymiskan hátt!” Tann eini og sami andi virkar í øllum tí, ein kristin ger. Hetta, at koma stutta leið í egnu trúarroynd, at uppliva trúnna á Jesus, at koma í syndastríð, í kærleikanum til onnur menniskju, at vera gjørdur út við kraft og náðigávum. At kenna máttloysi í líðing og mótgongd og so framvegis.
Meir enn bara tungutala
Tíverri eru mong, ið boða orðið og bíbliuskúlalærarir, ið ikki varnast tað breiða fjølbroytni innan Heilaga Andans gerning, sum snýr seg um náðigávur at grøða og at tala í tungum á einum himmalskum tungumáli. Bíblian krevur okkum ikki at sóknast eftir teimum heilt ávísu sermerktu náðigávunum. Endurtikna vegleiðingin í NT, um hvussu vit taka við Heilaga Andans náðigávum, eru: at vit leita til Jesus í orðinum um hann. (Gal 3,1… ; Jóh 15,1… ) og áhaldandi biðja til Guds í Jesu navn. Tá vil Gud veita okkum alt, okkum treingir, nógv meiri enn vit biðja um. (Ef 3,20; Jóh 14,13 o, fl.)
Tað stutta av tí langa er so statt, at Bíblian ikki lovar okkum, at tær sjónligu karismatisku náðigávurnar skulu halda fram til allar tíðir á øllum støðum sum í ápostlanna døgum. Hon sigur heldur ikki, at tær skulu fáa ein enda, men kanska gerast sjáldsamari? – Men fyrst og fremst boðar bíblian, at Heilaga Andans royndir eru mangar og nógv meiri enn sjónligar, undursamar royndir, og at tann grundleggjandi og heilt ómissandi andsroyndin er sjálvt lívið í Guds frelsu.
Andin virkar á ymiskan hátt
Hvørjar av teimum mongu andsroyndunum, sum fara at spyrjast ella koma sum ískoyti fara at mynda einstaka kristna lívið og einstaka kirkjuliðið, er upp til Guds. Onkrastaðni virkar hann støðugt veldugar, undursamar gerningar og sjónlig undurfull tekin. Á øðrum støðum er tað heldur andans stilla lot – orðið um Kristus og bønarinnar lív saman við Gudi.
Annað ikki ríkt og hitt fátækt. Alt stendst av, hvat Gud fer at gera, og hvar og nær Gud vil tað ella tað. Guds Heilagi Andi, býtur einum og hvørjum sína serstøku tænastu og náðigávu eftir vilja sínum.
Samanumtikið er ikki av vegnum, at trúarjáttanin í triðju trúargrein heldur fram ta innleiðandi Heilaga Andans játtan soleiðis: Eg trúgvi á eina heilaga almenna kirkju, samfelag teirra heilagu, fyrigeving syndanna, uppreisn likamsins og ævigt lív. Tí Heilagi Andin varð sendur og skapaði eitt likam av trúgvandi – bæði jødum og heidningum. Og Heilagi Andin skapti og skapar støðugt felagsskap av kristnum, sum við Guds orði, bøn og við náðigávum byggir upp hvør annan og býtur út syndanna fyrigeving, og soleiðis leiðir Andin okkum fram at uppreisn likamsins og fullkomuleika æviga lívsins.
Hóast, hvussu nógv – og hvussu Gud ætlar okkum at síggja og uppliva av hesum her í heimi, so eiga vit tað veruliga við Heilaga Andans kraft, og ein dag skal tað okkum opinberast, so vit síggja tað, – tá ið Guds Andi broytir deyðuligu likam okkara til dýrdarfull, fullkomin menniskju á tí nýggju jørðini. (1 Kor 15)
Jens Jørgen Rasmussen,
Sóknarprestur, Hasle og Rutsker
Hevur skrivað bókina “Mærker du Ånden”
Henry Debes Joensen, umsetti

robotstxt: allowed

filter: keep


text:
Stóra lakstobis (lakstobisættin)
Magnisudis atlantica Krøyer, 1868
Stødd: Stóra lakstobis verður upp í 56 cm long.
Dýpi: Hon er miðsjóvarfiskur úr 400 m niður á 1100 m dýpi.
Litur: Livandi er hon silvurblonk og dimm um bakið. Trolveidd er hon brúnlig við silvurfarra í erva á kroppinum, ljósari í neðra. Fjaðrar og táknaholur eru svartar.
Teinar: R 9-11; U 15-17; B 9; G 21-25.
Lýsing: Stóra lakstobis er langur og mjávaksin fiskur, høvdið er langt og spískt. Hon er meira hávaksin enn lakstobis og lítla lakstobis. Ryggfjøðurin er væl aftan fyri miðjan fiskin. Fitifjøðurin er tætt aftur móti stertinum. Hon hevur uggafjaðrar og búkfjaðrar. Gotfjøðurin er aftast á sporlinum. 55-64 roðslur eru eftir strikuni. Ryggjargeislarnir eru 60-73 í tali.
Eyðkenni: Búkfjaðrarnar eru undir fremra enda á ryggfjøðurini. Aftari endi á yvirkjaftinum er týðiliga aftari enn nasagluggarnir.
Týdningur: Hon hevur ikki vinnuligan týdning.
da: Kort lakstobis, en: Duckbill barracudina, fr: Lussion, ís: Digra geirsíli Langkjaf tafiskar
Útbreiðsla: Stóra lakstobis er undir Suðurgrønlandi, Íslandi og Føroyum suður til Suðurafrika. Í Vesturatlantshavinum frá Labrador til Argentina. Í Kyrrahavinum frá umleið 50°N til umleið 35°S. Stóra Lakstobis er eisini í Indiahavinum. Hon er fingin við Lúsabanka og har um leiðir, umframt á Íslandsrygginum.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Langkjaftafiskar Aulopiformes
Hesin hópurin hevur 15 ættir, 44 slektir og umleið 236 sløg.
Av teimum eru undir Føroyum 4 ættir við 6 slektum og 6 sløgum:
Ymiskir í stødd, frá heilt smáum upp til heilt langar fiskar.
Mjáir og smidligir fiskar við longum høvdi og kjafti, summi sløg við stórum hvøssum tonnum og høgum, longum fjaðrum. Skapið á táknabogunum er serligt, minnir um rimaverk. Nøkur sløg í hesum hópinum liva við botnin, onnur uppi í sjónum.


text:
Løkshøll
Løkshøll er partur av skúlanum við Løkin í Runavík. Løkshøll er karmur um mentanarligar upplivingar innan tónleik, sjónleik, konsertir og aðrar listagreinar. Møguleiki er eisini at húsa størri tiltøkum sum ráðstevnum v.m.
Talan er um eitt sera gott høli við framúrskarandi ljóð- og ljósviðurskiftum, ið kann húsa teimum mest krevjandi tiltøkunum.
Løkshøll er 400 fermetrar stór. Tað ber til at hava slætt gólv ella teleskoptribunu. Tá tribunan er frammi eru 305 sitipláss. Beint við síðuna av Løkshøll er ein kantina á 170 fermetrar, har ið 150 fólk kunnu sita til borðs. Hinumegin liggur tað 480 fermetur stóra bókasavnið hjá skúlanum, sum eisini virkar sum býarbókasavn. Bókasavnið hevur eisini javnan tiltøk í Løkshøll, og verða hesi tiltøkini eisini lýst á hesi síðuni!
Hjartaliga vælkomin í Løkshøll – Menning gjøgnum upplivingar


text:
Kálvur lítli var síðsti katólski prestur í Sandoy í Føroyum. Herviliga grammur var hann í skapi, hádingsmaður og ein rættur óflýggjakroppur, og eru harum enn ymsar frásagnir.
Kletta- og Skarðsbøirnir (»norðuri á Bø« heima á Sandi) eru áfastir við prestagarðsbøin í Todnesi, og norðbinganeytini (neytini norðuri á Bø) vóru Kálvi so bágin við heimagongu á Todnes bø. Ikki hugnaði honum hetta. Hann legði tá fótonglar tætt innan fyri grindina, sum hann læt standa opna til at lokka tey fremmindu neytini inn á bø sín. Um morgunin, tá ið hann hugdi út ígjøgnum gluggan, hevði hann tann stuttleikan at síggja ein hóp av neytum liggja dottin um rygg tætt innan fyri grindina. Hann bretti sær við, tí at bragdið var gingið honum so væl í hond, fór læandi innar í roykstovuna og segði við húskallarnar: »Grímurnar uppi á Bø, nú spjálka tær kleyvum innan fyri grind í morgun!« Stinnur titaði prestur inn um grind, gleðandi seg til at síggja norðbinganeytini føst í fótonglunum, men varð honum dátt við dagin, tá ið hann sá, at tað vóru hansara egnu neyt, ið har lógu, og flestøll av teimum longu deyð. Tá græt Kálvur lítli. Tað er bæði fyrsta og síðsta ferðin, at tað frættist, at hann hevur grátið.
Kálvur læt gera sær gróthús á hólminum í Sandsvatni; har goymdi hann kjøt og annan mat. Løgarsteinar læt hann leggja úr tanganum í Todnesi út í hólmin at ganga eftir. Men synirnir vóru so grammir at stjala kjøt frá pápanum. Ein vetur fóru teir eftir ísinum og miðaðu eftir løgarsteinunum. Teir hava tó ikki verið beint uppiyvir: kelda var í ísinum; hann brast undir teimum, og teir druknaðu allir, seks í tali — hin sjeyndi var eftir; hann var ongantíð uppi í teirra skálkastrikum. Tá ið hetta frættist í Todnes, tá græt Kálvur lítli ikki (tó súrnaði hann í eygunum, sigur søgan).
Kálvs menn høvdu havt fjallgongu í Fjalshaga eitt árið, og Kálvur var farin á rættina til teirra — Klovarætt var tað, innan fyri bøgarðarnar undir Hamri (tætt undir rygginum, ið gongur ímillum vøtnini). Meðan hann stóð og handlaði seyðin, slepti ein av húskøllunum, sum hevði agg tíl Kálvs, einum veðri, sum hann helt á, beint á prestin. Veðurin rendi høvdið fyri bringuna á honum, so hann fall víðopin. Kálvur reistist upp aftur tigandi; men tá ið hann fór av rættini, segði hann við húskallin; “Goldin skulu kultrini úr Slavansdalinum vera tær” (Slavansdalur er undir fjalli í Fjalshaga).
Summarið eftir vóru teir, Haraldur Kálvsson og hin nevndi húskallurin, farnir til bakka at síga í fuglabergið tað, sum rópast “á Drang”. Dagin tann, ið teir skuldu verða drignir upp aftur úr berginum, sást Kálvur at ganga aftur og fram úti við eggina. Haraldur segði tá við húskallin: »Í dag man faðir hava í huga at løna tær bragdið, ið tú gjørdi honum á rættini í heyst; man tað skjótt fara at vera víst; skift um klæði við meg!« Húskallurin so gjørdi, og Haraldur bant seg fyrstur í línuna. Tá ið hann var komin so langt upp, at Kálvur helt seg kenna húskallin á klæðunum, tók hann fram eina brýnda øks, sum hann hevði fjalda undir skikkjuni, setti høvdið út fyri og ætlaði at høgga línuna tvørtur av. Haraldur, sum hevði havt hann í eygsjón, rópaði tá: “Høgg tú, um tú vilt! Eg eri sonur tín kortini.” Kálvur kendi røddina á soni sínum og goymdi øksina aftur; men tá ið sonurin var komin upp heilur og var loystur úr línuni, var hann so illur, at hann bangaði pápan. Húskallurin slapp tá heilur upp eisini og kom ikki aftur til Kálvs síðani.
Árni búði úti í Nesi norðan fyri Hersá (hersi er hvørkikynsorð, tað sama sum hors, t.e. ross. Í Nesi gingu rossini). Kálvur fór til hansara og bað hann koma við sær og hjálpa sær at taka skarvsungar í urðini undir Árnabergi. Teir fóru hagar við báti, men best sum Árni var komin upp á land, róði Kálvur frá aftur og læt hin sita. Ongan veg var gongt heim frá urðini í teirri tíðini; men síðan hevur brimið ruddað so nógv grót burtur, at nú er gongt heim. Har legði Árni síni bein, og Kálvur tók ogn hansara. Enn sæst toftin (Árnatoft), har sum hann búði.
Børn Árna gingu altíð í støðna at biðja fisk eftir tað, at pápin var deyður. Ein dagin hevði Todnesbáturin verið útrógvin — Rasmus Kálvsson var formaður. Kálvur kom og bað bera fiskin niðan í gróthúsið; børn Árna bað hann fara inn í bátin, á floti lá, og fáa sær agn. Sum tey sótu í bátinum, kom Kálvur og skeyt hann frá landi. Rasmus Kálvsson hoyrdi rópini og grátin til teirra og gjørdi seg til at fara eftir teimum í einum øðrum báti; men ovurveður var, ættin lá frá landi, og langur vegur var at draga bátin úr neystinum. Hetta tarnaði hann so nógv, at hann var ov seinur at bjarga teimum. Hann sá bátin við teimum fara inn undir Árnaberg og sorast í briminum. Men Kálvur tordi ikki at koma aftur í ljósmála í tveir dagar; so ræddur var hann fyri soninum.
Ein arbeiðskona hjá Kálvi stóð ein dagin og knoðaði malta. Hon hevði klípt eitt sindur burtur av og bakaði sær ein drýl framíhjá. Kálvur kom gangandi um dyrnar, sá hvat hon hevðist at og smatt avstað aftur. Eina lítla løtu eftir kom hann inn aftur (nú mundi vera bakað, ætlaði hann), og í sama bragdi kipti arbeiðskonan maltadrýlin tíl sín og stakk hann í barmin glóðheitan. Kálvur varð varigur við tað, men lætst ikki um vón. Hann bað hana koma við sær í stundini og bera seg um ánna (hetta var á Sondum, náðinsgarðinum). Hon hevði ongan illgruna og læt sær eftirlíka. Tá ið tey vóru komin at ánni — kvikliga gekk hann — tók hon hann upp á bakið at bera. Hann legði hendurnar í kross, har sum hann kundi ætla, at maltardrýlurin var stungin, og trýsti so á tað fastasta, ið hann orkaði. Hon skar í eitt róp, men hann spurdi, av hvørjum hon rópaði so. Tá í vandanum gekk hon við, hvat hon hevði gjørt. Tað stykki av bróstinum, sum tann heiti drýlurin hevði nomið við, brendist, og fekk hon harav deyðamein.
Ilt var ímillum Kálvs og sonarkonuna (konu Haralds). Ein morgun, tá ið maður hennara var farin út at rógva, spurdi hin gamli hana, hvussu veðrið var. Hon svaraði: “Fagurt veður er; gullið brakar undir fótunum!” Tað var frostið, hon meinti. “Háðar tú meg, so skal eg spotta teg,” segði Kálvur, grammur um tað, at hon helt fragd at honum. Síðan beyð hann arbeiðskonunum í Todnesi, at tær skuldu kynda ein stóran eld “norðuri á breyt” norðan fyri húsini í Todnesi. Hann ætlaði at brenna hana á báli. Men arbeiðskonurnar, ið kyndu, gjørdu tað ógvuliga treyðar og kyndu upp við mold, neytamykju og øllum ruski, at tað skuldi ikki kykna, men rúka dúgliga, og roykurin kom tá eisini at vera so óførur, at sjóbátarnir sóu hann. Sonur Kálvs var á tí miðinum, sum rópast Grynnan og er stutt uttan fyri Salthøvda og endan av Skúgvoy. Tá ið hann sá roykin upp fyri Vørðuna, var honum illa við: “Mestur hevst hin gamli okkurt at í dag!” segði hann og bað hinar rógva til lands. Hann skundar undir teir; allir seta fót í bekk og toga á árarnar. Í urðini í Grótvík settu teir upp, og í somu stund sum Kálvur og menn hansara nøktaðu konu Haralds úr klæðunum til at koyra hana á bálið, kom Haraldur til við sínari bátsskipan og gav pápanum homlubandið so dygt um ryggin. So var hon bjargað. “Hevði tú ikki verið faðir mín, skuldi tú sjálvur farið á bálið,” segði sonurin við pápan.
Eina ferð kærdi Kálvur seg um, at blóðmørurin, ið hann fekk frá húsfrúnni í Húsavík, tá ið hann gisti hjá henni, var ov soltin. Næstu ferð, tá ið hann kom til Húsavíkar at gista, setti hon fyri hann eitt stykki av einari rossavomb, sum hon hevði latið ístur upp í. Tá segði Kálvur: “Mådelig pølse er altid bedst, hvad enten den er af ko eller hest.”
Mong ár eftir Kálvs deyða kom eitt kvøldið harra Klæmint, sum tá var prestur í Sandoy, út undan Skarði (heima á Sandi). Hann sær tríggjar menn koma norður eftir kirkjugøtuni, ein av teimum prestklæddan og gangandi undan. Hinir báðir líkjast ikki natúrligum fólki av nøkrum ættaslagi. Klæmint spyr, hvørjir teir eru, og hvaðan teir koma. Hin prestklæddi svarar: “Eg eri Kálvur lítli, ið prestur var í Sandoy, og hinir báðir eru djevlar úr helviti, ið fylgja mær eftir.” “Hvar ætla tit at fara?” spyr Klæmint prestur. “Vit ætla okkum undir Skarð; menn har hava so ofta heitt á okkum í kortspæli, og nú eru vit komnir at finna teir.” “Støðgið mær her eitt sindur, meðan eg fari heim til húsa!” sigur prestur, fer heim og letur seg í prestakjólan. Teir bíða, til hann kemur aftur, og so allir undir Skarð. Har sita menn og spæla kort við illbønum, blót og bannan. Eitt ókunnugt er komið uppí og vinnur í heilum. Ein maður missir eitt blað undir borðið, vil taka tað upp og sær tá, at einki skil er á niðurpartinum á hesum fremminda. Prestur kemur inn, gevur kortspælarunum hvassa áminning, tekur kortini, koyrir tey í eldin og leggur dýrt við, at so leingi hann er prestur í Sandoy, skal ikki kortspæl vera aftur undir Skarði. So borar hann hol í stovubróstið og rekur fanan út ígjøgnum. Fólkið grætur ella liggur í svímilsi, men prestur lýsir Guds frið og signing yvir tey og fer so út aftur til teir tríggjar, ið standa og bíða fyri durunum. “Tit skulu fylgja mær aftur í sama stað, sum eg hitti tykkum,” sigur hann við teir, og teir fylgja. “Nú skulu tit støðga,” sigur prcstur og tekur at lesa og reka djevlarnar niður ígjøgnum eina hellu. Væl gongur í hond. Kálvur er eftir; tað gongst so treytiliga at fáa hann niður; tá ið komið er at eygnabrúnum, stendur fast, og mátturin vil ganga frá presti. Hann lítur upp og biður Gud hjálpa sær; tá signar Kálvur og gongur undir hellurøðina. Í sama bragdi ripar prestur hælkappan í bollan á honum og biður hann fara til helvitis aftur, sum hann er frá komin. Hælkoytan sæst enn í helluni. Men tá ið prestur kom aftur at húsum, var hann so dravvátur, sum hann var drigin frá grunni.
Kálvi lítla leiddist at vera í Føroyum. Hann fekk tá at frætta, at slotsprestur hjá kongi var deyður, og fór niður, tí hann ætlaði sær at fáa tað embæti. Men hann varð ov seinur, tí ein annar var longu komin í staðin. Kálvur gav seg tá út fyri bartskera til at raka skegg, og kongur tók hann til bartskera sín. Ein dagin, sum hann stóð og rakaði kongi, segði kongur við hann, at um hann blóðgaði seg, skuldi hann missa lívið. Tá var eftir undir kvørkrunum. Tá ið Kálvur rakar tvørtur um barkaknøttin, sigur hann við kong: “Hvør ræður nú fyri londum?” “Tær og vær,” sigur kongur. “Hevði tú ikki sagt hatta, so hevði eg hugsað at skorið teg út úr kýlinum,” sigur Kálvur. “Tað hugsaði eg eisini, at tú mundi gjørt, um eg hevði svarað øðrvísi enn eg gjørdi,” svarar kongur. Síðan varð Kálvur lítli tikin og dømdur frá lívinum.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
Keypa bústað í Danmark
Nógvir føroyingar keypa sær summarhús ella gera íløgu í eina íbúð, tá ið børnini fara til Danmarkar í lestrarørindum. Tað kann tó tykjast fløkjasligt at fara í holt við at keypa bústað í Danmark, tá ið tú býrt í Føroyum.
Annaðhvørt tú umhugsar at keypa børnunum eina lestraríbúð, ella tú ynskir tær eini summarhús við donsku strondina, er nógv at hugsa um og taka støðu til.
Danski bústaðarmarknaðurin
Keypstilgongdin er ein onnur í Danmark enn í Føroyum. T.d. gera onnur viðurskifti seg galdandi í mun til fígging, skatt, skeyti og yvirtøku. Eisini eru fíggingarmøguleikarnir skrúvaðir øðrvísi saman í Danmark, og tað eru fleiri møguleikar fyri samanseting av lánum.
Vit hava royndirnar og vitanina
Í BankNordik hava vit tann fyrimun, fram um aðrar føroyskar peningastovnar, at vit kenna tann danska bústaðarmarknaðin.
Vit hava 15 deildir í Danmark, og okkara ráðgevar veita dagliga ráðgeving í sambandi við bústaðarkeyp – eisini til føroyingar. Vit samstarva dagliga við grannskoðarar og løgfrøðingar, ið hava servitan um bústaðarkeyp, og vit ráðgeva kundum okkara um tey viðurskifti, ið gera seg galdandi, tá ið íløga verður gjørd í ein bústað í Danmark.


text:
St Kilda
St Kilda (skotskt gæliskt: Hiort) er ein avtoftaður oyggjabólkur 64 km vestanfyri North Uist í Ytru Hebridunum og 423 km suður úr Føroyum. Fýra størri oyggjar eru Hirta, Dùn, Soay og Boreray. Oyggjabólkurin, ið hevur hægstu fuglabjørg í Stórabretlandi, hoyrir umsitingarliga undir Comhairle nan Eilean Siar.
Upprunin til navnið St. Kilda er ókendur.
Fólk og mentan[rætta | rætta wikitekst]
Fólk hava búð á St Kilda, á oynni Hirta, í minst tvey túsund ár, men neyvan hava meir enn eini 180 fólk búð har í senn, og eftir 1851 ikki meir enn eini 100. Talumálið var ein serstøk dialekt av skotskt-gæliskum, við nógvum norrønum lániorðum, eins og nógv staðarnøvn hava norrønan uppruna. Fuglaveiða var ein týðandi partur av lívinum og fuglur var meginkosturin á St. Kilda. Fólkið á St. Kilda livdi eftir Móselóg og Gamla Testamenti. Í 1926 komu kirkjufólk og trúboðarar úr Bretlandi at boða umvending. Hetta ørkymlaði íbúgvarnar ið søgdu seg vera kristnaðar langt áðrenn meginlandið Skotland, helst vóru írskir munkar á St. Kilda longu í 6 øld.
Fyrstu ferð St. Kilda verður nevnd í skriftligum keldum var seint í miðøld. Við fyrra veraldarbardaga og øktari turismu kom sjúka til St. Kilda og nógv fólk doyði. Eftir kríggið fluttu nógv ungfólk vekk, fólkatalið minkaði frá 73 í 1920 til einans 37 í 1928. Í 1930 vórðu tey seinastu fólkini flutt av oynni.
Í dag eru ongin fastbúgvandi fólk eftir, bara fólk í bretska herinum og granskarar halda til í oyggjunum í styttri og longri tíðarskeið.
Djóra og Plantulív[rætta | rætta wikitekst]
Allur oyggjabólkurin er nú ogn hjá National Trust for Scotland og í 1986 gjørdist hann tað fyrsta UNESCO World Heritage Site í Skotlandi.
Tvey villini sløg eru serlig fyri St. Kilda, mortítlingur (músabróður) Troglodytes troglodytes hirtensis, ið er eitt undirslag av mortítlingi, og eitt undirslag av hagamús, kend sum St. Kilda hagamúsin Apodemus sylvaticus hirtensis. Triðja serstaka undirslagið á St. Kilda var heimamúsin Mus musculus muralis sum doyði út stutt eftir at fólkið var rýmt í 1930. St. Kilda heimamúsin var nærmast í slekt við heimamúsina í Mykinesi í Føroyum Mus musculus mykinessiensis, og var møguliga forfaðirin til músina í Mykinesi.
Fuglalívið er ríkt. Størsta súlubølið í verðini finst á St. Kilda og telur eini 30.000 pør, uml. 24% av samlaða stovninum av súlu. 49.000 drunnhvítapør, uml. 90% av europeiska stovninum; 136.000 lundapør, uml. 30% av bretska stovninum, og 67.000 havhestapør, uml. 13% av bretska stovninum. Á Dùn finst størsti havhestastovnurin í Bretlandi. Havhestur átti fyrst á St. Kilda í Bretlandi, áðrenn 1828. Seinasti gorfuglurin ið varð sæddur í Bretlandi, varð dripin á Stac an Armin í juli 1840.
Vegna fjarleikan til meginlandið, er náttúrumargfeldnið avmarkað. Einans 58 sløg av firvaldum finnast á oyggjunum, samanborið við 367 sløg í Ytru Hebridunum annars. Plantuvøksturin er nógv ávirkaður av saltráki í luftini, nógvum vindi og súrum mógvi. Ongi trø vaksa yvirhøvur, men 130 ymisk blómandi plantusløg finnast, 162 soppasløg og 160 mosasløg. Fleiri av teim 194 skónsløgunum eru sjáldsom. Tarin ið veksur á grunnunum húsar einum margfeldni av sjáldsomum sjósmákyktum.
Seyður[rætta | rætta wikitekst]
Seyðurin á St. Kilda er serstakur, nevndur Soay Sheep; hetta er seyður ið var útilagstur á oynni Soay. Seyðurin av Soay er meinlíkur Dímunarseyðinum í Føroyum, ið nú er útdeyður.
Leinki úteftir[rætta | rætta wikitekst]
- abandonedcommunities.co.uk
- St Kilda - National Trust for Skottland.
Keldur[rætta | rætta wikitekst]
- Hendan greinin byggir á ensku wikipedia útgávuna http://en.wikipedia.org/wiki/St_Kilda,_Scotland frá 4 desember 2011.


text:
Jørgen-Frantz Jacobsen
Jørgen-Frantz Jacobsen (29. november 1900 - 24. mars 1938).
Jørgen-Frantz Jacobsen úr Tórshavn var cand. mag. í søgu og fronskum frá Keypmannahavnar universiteti. Hann hevði sera stóran áhuga fyri søgu, og skrivaði sum blaðmaður í Keypmannahavn eina røð av kronikkum og greinum, umframt tvær avbera góðar bøkur um Føroya politisku viðurskifti við Norðurlond og Danmark. Longu 21 ára gamal fekk hann tuberklar í lungunum, og drúgv tíðarskeið av sínum stutta lívi var hann bundin at bróstsjúkrahúsum.
Jørgen-Frantz Jacobsen hevði bókmentaligar ætlanir, og í 1934 fór hann undir lívsverk sítt - ta søguligu bókina Barbaru. Skaldsøgan, ið varð skrivað á donskum (Barba og Harra Pál, føroysk týðing, Christian Matras) og kom út árið eftir deyða hansara, gjørdist brátt víðagitin og varð týdd til mong mál. Jørgen-Frantz náddi ongantíð at skriva endan á søguni, og hesin er tí skrivaður av Williami Heinesen. Teir høvdu tosað saman um, hvussu søgan skuldi enda, og tí er endin væntandi í anda Jørgen-Frantz'.
Jørgen-Frantz Jacobsen var yvirhugaður brævskrivari og stóð í føstum brævaskifti við javngamla vinmann sín og frænda, Williami Heinesen skaldi (1900-91), ið eisini var tikin úr leikum sum brævskrivari. William Heinesen gav í 1963 út eitt úrval av brøvunum hjá Jørgen-Frantz í bókini Det dyrebare liv (føroyskt: Dýrmæta lív). Í einum brævi verður tikið til:
- Lívið er stórt og demoniskt, vert at elska og akta. Og tað allarstørsta í lívinum er aftur sættingin. Eg havi vitað hetta, síðan eg fyri brátt 8 árum síðan, tá ið hart leikaði á, fataði 5. symfoni Beethovens.
Í brøvunum umrøður hann sítt at síggja til vónleysa ástarband við eitt konufólk, sum hann rópar Barbaru, og sínar ætlanir um at skriva eina skaldsøgu, hvørs søgugongd skal uttaná byggja á sagnir um ta ungu prestakonuna Beintu Broberg, ið hugtók øll við sínum vakurleika og yndi. Hendan søguliga sorinskrivaradóttir var eftir søgnini tveimum monnum at deyða og tí triðja til stóra vanlukku. Men tað søguliga hevur einans týdning sum ytri ramma - tann samansetta, órannsakandi og sera menniskjaliga Barba hevur lítið til felags við tað ónda konufólkið í søgnini. Um Barbu skrivar hann:
- ...Hon er eisini trúgv á sín hátt. Men hon fellur altíð. Tað er nakað sorgarligt í hesum: tí vónleysa stríðnum ímillum tað góða í Barbu og tað óálítandi.


text:
Fyrireiking
Hevur tú tørvkrevjandi brek og tí brúk fyri serligum stuðli í floghavnini ella umborð í flogfarinum, eigur tú at gera vart við hetta, tá ferðaseðilin verður umbiðin.
Hetta er galdandi, um tú t.d.:
- hevur tørv á stuðli at koma til og frá flogfarinum,
- hevur tørv á stuðli at koma umborð í flogfarið,
- nýtir koyristól,
- hevur tørv á at hava iltfløsku við í flogfarið,
- hevur førarahund við, ella
- er sjónveikur ella hoyriveikur.
Tað eru ikki øll flogfeløg, ið hava møguleika at hava el-riknar koyristólar við í flogførunum. Minst eigur tí at vera til at spyrja um hetta, tá ferðaseðilin verður umbiðin.
Í samband við fyrireikingina av flogferðini er tað umráðandi, at tú eisini fyrieikar teg at møta í floghavnini í góðari tíð áðrenn fráferð.
Nærmast høvuðsinngogndina til farstøðina eru 2 merktir parkeringsbásar ætlaðir teimum rørðslutarnaðu í samband við avgreiðsluørindir. Annars verður víst til langtíðarparkingina.
Í farstøðini eru WC ætlað rørðslutarnaðum. Koyristólur er somuleiðis tøkur, meðan steðgað verður í farstøðini.


text:
Lýsing
Vaksandi virksemi og krevjandi uppgávur gera, at vit hava brúk fyri einum automatik tøknikara lærlingi afturat. Vit leita eftir einum ágrýtnum persóni, sum hevur áræði og áhuga í at vera partur av einum fjølbroyttum toymi. Sum automatik tøknikari arbeiðir tú við við sjálvvirknum maskinum og skipanum innan framleiðsluídnaðin – í høvuðsheitum til fiski- og alivinnuna.
Vit eru umboð fyri Marel, ein av heimsins størstu veitarum av framleiðsluútgerð til matvøruvinnuna, og veita vit framleiðsluloysnir til føroysku vinnuna – í høvuðsheitum til fiski- og alivinnuna. Vit veita nýggjastu og mest framkomnu tøknina við m.a. tólmennum til viging, reinskering, portionering, flokking, pakking, etikett-merking vm.,...
- Les meira, og søk starvið her


text:
Skerd upplatingartíð vegna smittuvanda
Eftir áheitan frá kommunala myndugleikanum letur Býarbókasavnið aftur fyri at minka um smittuvandan við corona-virusi.
Hósdagin 12/3 er opið til kl. 16.
Fríggjadagin 13/3 er opið á veghæddini til innlating og útlán kl. 10-12. Vit bjóða ikki persónliga avgreiðslu, so minst til at hava lánarakortið við.
Frá fríggjadegnum 13/3 kl. 12 og fyribils komandi tvær vikurnar er Býarbókasavnið stongt.
Bókasavnstilfar á internetinum
Um tú hevur lánarakort og loynital, kanst tú nýta talgildu tænasturnar frá bókasavninum.
Innlating av læntum bókasavnstilfari
Um tú hevur bókasavnstilfar heima, sum hevur innlatingarfreist, meðan Býarbókasavnið er stongt, kanst tú bíða við at lata tað inn, til bókasavnið er opið aftur, uttan at gjalda fyri ov seina innlating. Minst til at gera starvsfólkið vart við hetta, tá bókasavnstilfarið verður latið inn.


text:
William Heinesen er upphavligur, hansara trøll og huldufólk eru williamsk og rótføroysk, skrivar Bárður Jákupsson í bókini um listamannin William Heinesen.
Saman við verkætlanini um Marmennilin, hevur William Heinesen givið íblástur til fleiri tiltøk í Elduvík, nú Mentanarvikan í Runavíkar kommunu stendur fyri durum.
Leygardagin 27. apríl eru tónleikaframførslur og framløgur í kirkjuni við ávíkavist Mariusi Ziska og Gwendolyn Philbrow. Fyrsta framløgan ber heitið ‘Skaldið og listamaðurin William Heinesen’. Tað er Ann Ellefsen, lektari, sum fer at greiða frá. Harumframt fer Høgni Kastalag frá Fuglark at greiða frá økinum kring standmyndina Marmennilin og frá tilgongdini til hesa verkætlan.
Fyrr um dagin verður skipað fyri gongutúri úr Oyndarfirði til Elduvíkar kl 13.
Framsýningin „William Heinesen og náttúran“ í skúlanum í Elduvík letur upp 23. apríl kl. 14:00 og hevur opið alla vikuna.
Tað var Elduvíkar Bygdar- og fornminnisfelag sum fyri nøkrum árum síðani tók avgerð um at skipa nevnd, ið skuldi fara undir at varðveita søgnina um marmennilin. Eftirfylgjandi játtaði listamaðurin Hans Pauli Olsen at gera standmynd av Marmennilinum. Arbeiðið er byrjað og økið, har standmyndin fer at standa, er um at vera liðugt.
Í mentanarvikuni hevur Visit Runavík skipað fyri kappingini Meðan vit bíða: Fólk kunnu taka eina selfie, har standmyndin av Marmennilinum fer at standa, #marmennilin, so eru tey við í kappingini.
Mentanarvikan í Runavíkar kommunu verður sett 2. Páskadag í Skótahúsinum við Løkin og heldur áfram til sunnudagin 28. apríl. Skráin finst á visitrunavik.fo


text:
Leikari hesuferð er eitt av okkara størstu talentum seinastu mongu árini, sonur málrevin úr Hvalba, Inga Mortensen, áleyparin Poul Ingason. Poul hevur verið á fleiri U-landsliðum, og er tað enn. Hann er einans 17 ára gamal og kom við á besta liðið í fjørð. Poul svarar her nøkrum spurningum.
Navn: Poul Kjartan Signar Ingason
Føðiár: 1995
Hædd: 1,88
Plàss á liðnum: Álop
Lið umboðaði: TB
Hví valdi tú fótbóltin sum tína ítróttargrein?
Tað er nokk tí, at pápi mín hevur spælt fótbólt, so áhugin er komin tann vegin frá.
Tú hevur altíð verið TB-ari og kom upp í bestu mannsdeildina í fjørð, sum einans 16 ára gamal, hvussu var tað ?
Tað var heilt fantastiskt at koma uppá hattar støðið so ungur, at spæla við spælarum sum man hevur staðið og hugt eftir sum lítil drongur.
Var tað ikki ov tíðliga?
Tað halda sikkurt fleiri fólk, men nei tað haldi eg ikki. Tá man hevur víst til venjing og venjingardystir at man klárar seg gott, so haldi eg eisini, at man skal sleppa og spæla.
Nú hevur tú royndirnar frá í fjørð,kennist tað annaleiðis í ár?
Tað er altíð gott at vita frammanundan hvussu støðið og ferðin er, men nei, kennslan er tann sama.
Nógv vænta sær eina rúgvu av málum frá tær í ár, hvussu kennist tað hjá tær, at vita at fólk hava stórar vónir til tín?
Tað følist gott at fólk hava so stórar vónir til ein, og eg skal royna mítt besta, og arbeiða hart fyri at skorða so nógv mál sum møguligt.
Nú nærkast kappingarbyrjan. Hvussu eru menn fyri ?
Eg haldi at vit er munandi betur fyri enn í fjørð.
Metir tú tað hava týdning, at TB hevur fingið Einherjar at stuðla sær til dystir bæði úti og heima?
Ja !!! Tað hevur stóran týdning fyri liðið og hugburin inni á vøllinum, og tað gerð, at man hevur hug at kempa til síðsta bríksl.
Er tað nakað serligt við Einherjum, ið tú vilt nevna?
Ja eg haldi at teir gjørdu tað heilt fantastiskt í fjørð, og stuðlaðu sjálvt um tað ikki gekk so gott ì seinnu helvt, og tað seta vit stóran prís uppá. Og vit vóna sama stuðulin í ár
Umstøðurnar kring nýggja vøllin, metir tú at tær fara at hava nakran týdning fyri avrikini á sjálvum vøllinum? Umstøðurnar hava altíð nakað at siga. Jú betri umstøður, betri hug hevur man at spæla.
Heldur tú, at vit skjótt fara at síggja ein TB- leikara á landsliðnum, og um ja, hvør verður hann so?
Eg haldi ikki at vit fara at síggja ein TB- leikara á landsliðnum í ár, men um nøkur ár vóni eg at síggja fleiri.
Hvør verður toppskorari hjá TB í ár?
Tað verður vònandi eg, vóni eg.
Besti leikari í TB?
Teitur Olsen.
Besti leikari í deildini?
Arnbjørn T Hansen.
Hvørjum plássi á stigatalvuni fara tit eftir í ár?
Top 5
Stuttligasta uppliving sum leikari í TB:
Tað er heilt sikkurt mítt fyrsta mál í EFFO deildini ímóti B68.
Besta uppliving sum leikari í TB:
At hoyra síðsta brìksl í síðsta dystinum, har vit taptu 1-4.
Besti leikari í TB nakrantíð:
Heilt sikkurt Henrik Thomsen.
Besta mál hjá tær sjálvum:
Tað var ímóti B68 tá vit vunnu 3-1.
Ynski fyri 2013:
At TB klárar seg væl í kappingini.
Einaferð TB Altíð TB.
Fakta um Poul : http://
Til stuttleikar, fakta um pápan: http://


text:
Eftir kappingina í 2010 bleiv greitt, at hann ikki fór at umboða TB komandi árini. Men nú er burturvilsti sonurin, Joseph Y. Bassene vendur heim aftur, og kemur í komandi ár, at hjálpa aldursforsetanum í stremban okkara í Effodeildini. Joseph Youssoupa Bassene er vorðin 25 ár, og hevur vunnið sær nógvar royndir, síðan hann seinast umboðaði TB. Fyrsta skiftið varð til Sands, har hann umboðaði B71 í hálvt ár, áðrenn hann flutti til Vágoynna, at umboða 07 Vestur. Í fjør umboðaði fryntligi afrikanarin Víking, og var hann ein av høvuðsmonnunum handan steypasigurin hjá teimum í fjør. Nú er hann so komin heim aftur til staðið, har tað heila byrjaði, og felag og fjepparar eru sera spent, eftir at síggja evnaríka bóltsnillingin í svørt-hvítu TB troyggjuni. Vælkomin heim Joseph, og bestu eydnu framyvir.
Fjølbroyttur og evnaríkur
Joseph Youssoupa Bassene er 25 ára gamal álopsinnaður miðvallari úr Senegal, og hansara styrkir eru fleiri. Hansara ferðmiklu driblingar hava mangan givið honum fyrimun, og hevur hann eisini skorað nøkur undurfull mál á hendan hátt.
Hansara evnir, til ofta at útfordra beinleiðis mótstøðumann sín, hava givið honum eitt yvirtak mangar ferðir, og tað skapar massar av plássi til viðleikarar hansara – serliga tá renningar verða framdar, tey røttu støðini.
Hansara skotstyrki er fyrimyndarlig, og hvør man ikki minnast dundurskot hansara úr 35 metra fjarstøðu, tá teir næstbestu hjá HB blivu knústir 10-1 á Sevmýru í 2010.
Seinasta av styrkjunum hjá Joseph, sum møguliga ger hann sera væl egnaðan til TB júst nú, tað er hansara evnir at avlevera fram eftir vøllinum. Hann er ikki bangin fyri at leggja nakrar sokallaðar sukurbóltar frameftir, og hann er eisini rættuliga dugnaligur til tað. Hann hevur gott eyga málmøguleikum, og tað verður, uttan nakran iva, júst her, at vit fara at fáa størstu nyttu burturúr evnaríka miðvallaranum.
Eftir er bert at ynskja Joseph alt tað besta, nú hann er afturkomin til TB, og vit vóna, at steðgurin hesaferð verður fleiri ár.


text:
Vencil Nr Vencil InnihaldAnnika Skaalum Gongubreytin stutts ga Tom Waits Hvat byggir hann yrking Arnbj rn lavsson Dalsgar Klokkan er n stan stutts ga Arnbj rn lavsson Dalsgar Akvarium yrking Rannv Skeel Johannesen
InnihaldAnnika Skaalum Gongubreytin stutts ga.Tom Waits Hvat byggir hann yrking.Arnbj rn lavsson Dalsgar Klokkan er n stan 17 stutts ga Arnbj rn lavsson Dalsgar Akvarium yrking Rannv Skeel Johannesen Tv r yrkingarRaymond Carver Fiti stutts ga Jan Sonnergaard Frels tey r sku skj t ein sj kan stutts ga Shuntaro Tanikawa Tv r yrkingarJ rn Fabricius InnihaldAnnika Skaalum Gongubreytin stutts ga.Tom Waits Hvat byggir hann yrking.Arnbj rn lavsson Dalsgar Klokkan er n stan 17 stutts ga Arnbj rn lavsson Dalsgar Akvarium yrking Rannv Skeel Johannesen Tv r yrkingarRaymond Carver Fiti stutts ga Jan Sonnergaard Frels tey r sku skj t ein sj kan stutts ga Shuntaro Tanikawa Tv r yrkingarJ rn Fabricius tfer in stutts ga Sissal Kampmann Fimm yrkingarD vur Dali Alt Ctrl T yrking Bergur R nne Moberg Tv r yrkingarMalan Poulsen Tv r yrkingarAnna Carson 11 yrkingarPeter Bichsel Skalds ga stutts ga Z Dam og Wilhelm J r in er fl t allan vegin runt yrking Hanus Kamban Exit farao stutts ga Vagnur Streymoy Tv r yrkingarSamuel Beckett gammurin yrking Agnar Art vertin Hann i t ndi manna ttina stutts ga Agnar Art vertin Paris yrking S lr n Michelsen Hin bl i eingilin stutts ga Abel Meeropol L gin frukt yrking Description taken from Vencil s homepage, url vencil.wordpress sovn bla
-
¼ Vencil Nr. 6/2009 (Vencil, #6) || ↠ PDF Read by ✓ Arnbjørn Ólavsson Dalsgarð Oddfríður Marni Rasmussen Annika Skaalum Tom Waits Rannvá Skeel Johannesen Raymond Carver Jan Sonnergaard Shuntarō Tanikawa 173 Arnbjørn Ólavsson Dalsgarð Oddfríður Marni Rasmussen Annika Skaalum Tom Waits Rannvá Skeel Johannesen Raymond Carver Jan Sonnergaard Shuntarō Tanikawa
-
Title: ¼ Vencil Nr. 6/2009 (Vencil, #6) || ↠ PDF Read by ✓ Arnbjørn Ólavsson Dalsgarð Oddfríður Marni Rasmussen Annika Skaalum Tom Waits Rannvá Skeel Johannesen Raymond Carver Jan Sonnergaard Shuntarō Tanikawa
Posted by:
Published :2020-07-16T11:27:04+00:00


text:
HM-lutakast hevur verið í morgun fyri U20-kvinnur. Føroyar endaðu í bólki 7, saman við Slovenia og Turkalandi.
Tíðindi
Fyrsta hondbóltsvarpið
HSF er farið undir eitt hondbóltsvarp, ið hevur fingið heitið Fríkast.
U20-kvinnurnar skulu dystast um HM-pláss
Lutakast til Women´s U20 World Championship – Qualification Europe 2018, verður mikudagin 22. november.
Forkunnug vitjan av DHF
Hondbóltssambandið fær áhugaverda vitjan í vikuni, tá ítróttastjórin í danska hondbóltssambandinum, Morten Hendriksen, og aðalskrivari, Morten Stig Christensen, verða í Føroyum.
Ársins fyrsta leikaramenning
Leikaramenning hevur verið um vikuskiftið fyri U15 (2002 og 2003) og U13 (2004), gentur og dreingir, í høllini á Skála.
Við samanhaldni røkka vit longur
Tað heldur Sonni Larsen, landsliðsvenjari hjá monnum. Í hesum døgum er hann á venjingarlegu í Sandoynni við einum bruttohópi, sum telur 25 spælarar.
Manslandsliðið á venjingarlegu
Manslandsliðið er í hesum døgum á venjingarlegu á Sandoynni. Legan er liður í fyrireikingunum til HM-undankapping, sum verður í Italia í januar.
Nýggir A-landsliðsvenjarar
Sonni Larsen og Jeppe Borch skulu standa á odda fyri A-landsliðnum hjá monnum. Teir báðir skrivaðu í gjár undir avtalu fram til 30. juni 2019.
Nýggir venjarar settir
Per Klarup og Christoffur Gert Nielsen skulu standa á odda fyri U20-landsliðnum hjá kvinnum. U20 er fyri leikarar føddir í 1998 og seinni.
Vórðu revsaðar fyri hvørt mistak
Føroyar tapti tepurt fyri Póllandi b í dag. Úrslitið var 24-23, eftir 12-10 í hálvleikinum.


text:
Borgara- og lyklakort
– Eitt kort til fysiskan og talgildan samleika
Borgarin eigur tann talgilda samleikan og hevur hann um hendi. Vit nevna talgilda samleikan fyri borgarans privata lykil. Tann privati lykilin kann byggjast inn í kort av ymiskum slagi.
Eitt nú hevur Ísland valt at byggja talgilda samleikan inn í gjaldskortini, sum bankarnir útflýggja. Fleiri lond hava valt at byggja hann inn í sim-kortini til telefonir; men tað er eisini møguligt at byggja hann inn í eitt borgarakort, eins og gjørt er í Estlandi.
Við einum slíkum borgarakorti kann borgarin bæði eyðmerkja seg fysiskt og nýta kortið sum talgilt. Fyriuttan talgilda samleikan inniheldur borgarakortið mynd, navn, undirskrift og aðrar upplýsingar um borgaran. Borgarin kann nýta kortið uttan kotu á støðum, har hann møtir, og eitt starvsfólk kann kanna eftir og fáa staðfest, at talan er um rættan persón. Við at hava eitt kort, sum bæði er fysiskt og talgilt, fara borgarar at kunna eyðmerkja seg talgilt á t.d. apotekum, hjá lækna, við kommunalar snarskivur og aðrastaðni, har tað í dag er neyðugt at nýta pappírsmannagongdir, tá undirritast skal. Tað verður eisini møguligt at nýta kortið í øðrum høpi, eitt nú sum lánarakort, bensinkort o.s.fr. Til ber eisini at knýta kortið saman við koyrikorti ella passi, so at føroyskir borgarar einans nýtast eitt samleikaprógv, koyrikort og pass.
Í Estlandi hava allir borgarar fingið útflýggjað eitt nýtt samleikakort, ið bæði kann nýtast sum talgildur samleiki, pass og koyrikort.
Borgarakortið verður nýtt saman við einum kortlesara, sum verður settur í USB-stikkið á eini teldu. Á telduni verður borgarin biðin um at velja sín lykil, sum er á kortinum, og síðan at skriva kotuna. Soleiðis eyðmerkir borgarin seg talgilt og kann nú avgreiða tað, sum hann hevur tørv á.


text:
Lagt út 8. apríl 2020
Umframt, at KT Landsins bjóðar skeið í Teams, finst eisini nógv tilfar á netinum, um hvussu tú nýtir Teams. Vit hava valt bert at vísa til alment tilfar frá Microsoft, ið er ókeypis. Talan er um stutt videobrot og um skeið við undirvísara.
Fyrimunir við videobrotum eru, at tú avgerð ferðina, kann steðga ávís støð og spola aftur og fram. Tilfarið er eisini hent, um tú hevur verið á skeið og hevur tørv á at minnast aftur á okkurt, tú lærdi á skeiðnum.
Microsoft bjóðar eisini skeið í netinum. Skeiðini eru við undirvísara, ið vísir hvussu Teams verður nýtt, og møguleiki er at seta spurningar. Skeiðini eru góð ískoyti til skeiðini, ið KT Landsins bjóðar, men eru ikki á føroyskum og taka heldur ikki støðið í uppsetingini á Landsneti.
Sjálvlæra - Videobrot um Teams
Skeið - Teams undirvísing á netinum (enskt):
Get started with Microsoft Teams
Run effective meetings with Microsoft Teams
Master working from home with Microsoft Teams
Learn tips for taking Microsoft Teams to the next level


text:
Sum liður í miðvísari uppraðfesting av at skapa best gjørligu karmar fyri upplivingarvinnuni (sum eisini fevnir um ferðavinnuna) í nærumhvørvinum, gjørdi Vágs kommuna í 2014 nýtt kampingøkið, Kamping Vágseiðið, sum lat upp í juni í 2014.
Árini 2014, 2015 og 2016 lógu talið av gistingum millum 150-165 fyri tíðarskeiðið frá mai til august. Men seinastu tvey árini hava vit sæð ein stóran vøkstur í talinum av gistingum. Í 2017 vóru tað 322 gistingar á Kamping Vágseiði og í ár hava tað fram til 31. august verið 470 gistingar á kampingøkinum. Tað hava eisini verið nakrar gistingar í september, sum tó ikki eru skrásettar í hagtølunum enn.
Sostatt er talið av gistingum á Kamping Vágseiði farið frá 159 gistingum í 2016 til fleiri enn 470 gistingar í 2018, ella ein trýfaldan av gistingum eftir tveimum árum.
Greinin heldur áfram undir myndini
Umframt føroyingar, so eru vitjandi á Kamping Vágseiði úr øllum heiminum, t.d. úr Avstralia, Ný Sælandi, Afrika, USA, Kanada, Týsklandi, Niðurlondum, Fraklandi, Spania, Danmark, Bretlandi, Finnlandi, Kanada, umframt øðrum londum í Evropa. Flestu vitjandi á Kamping Vágseiði eru føroyingar, næststørstu bólkarnir eru úr Týsklandi og Fraklandi.
Greinin heldur áfram undir myndini
Í mun til í undanfarin ár, so hava síggja vit, at tað er ein stórur vøkstur í bæði kampingvognum og tjaldingum. Í ár hava tað verið serliga nógv sum hava brúkt tjaldingarplássi. Tað eru fólk í øllum aldri, sum vitja á Kamping Vágseiði.
Vit eru sera fegin um stóra vøksturin í talinum av gistingum á Kamping Vágseiði, sigur Dennis Holm, borgarstjóri. -Vit hava seinastu árini roynt at uppraðfest møguleikarnir hjá ferðandi, sum vitja í Vági, bæði við kampingøkinum, og við at betra um atkomumøguleikarnir hjá fólki at njóta løturnar t.d. í náttúruni vesturi á Vágseiði. Tað er eisini sjón fyri søgn, at vit hava sera nógv góð tilboð til vitjandi, bæði stórsligna náttúru og góðar umstøður innandura í Páls Høll og nýggju Marghøllini, og dregur uttan iva fólk til økið, sigur Dennis Holm.
So vítt vit vita, so lata gistingarhús og matstovur eisini væl at talinum av vitjandi í ár. Men vit mugu øll eisini verða varug við, at økt tal av vitjandi setur eisini krøv til framhaldandi menning av tænastum og tilboðum til ferðafólk, og hesum arbeiða vit áhaldandi við, sigur Dennis Holm, borgarstjóri.
Um Kamping Vágseiðið
Kamping Vágseiðið liggur í vøkrum økið millum Vágs Høll og Vatnið. Í síðubygninginum í Vágs Høll eru gjørdar góðar umstøður til vitjandi, við køk, wc & brúsu (eisini til rørslutarnaði), og harumframt ber eisini til at vaska klæðir. Á kampingøkinum eru pláss til 12 kampingvognar og hartil er stórt tjaldingarpláss.
Kamping Vágseiðið er opið frá hálvum apríl til hálvan september, men tað hava eisini verið gistingar uttanfyri hetta tíðarskeiðið.
Ein gistinátt verður tald hvørja ferð, ein persónur, gistir eina nátt.
Last modified: 13. september 2018


text:
Sonni Djurhuus, ið hevur verið ein av drúgvastu venjarunum, og hollastu stuðlunum hjá Parasport, hevur boðað frá at hann nú gevst sum venjari eftir 17 ára tænastu, skrivar Parasport Føroyar á heimasíðu síni.
Sonni kom í samband við ÍSB í 2002 tá hann gekk á Lærarakúlanum. Hóast Sonni hevur eina bakgrund í fótbólti, játtaði hann at taka sær av frælsum ítrótti fyri ÍSB.
Fyrsta uppgávan var at venja íðkarar til fyrstu Special Olympics World Games, ið skuldu verða í Írlandi í 2003. Vant var tá mest á fløtuni við Venjingarskúlan í Havn.
Sonni hevur øll árini havt ábyrgd av frælsum ítróttum, og hevur hann gjørt hetta við nærleika og av fullum hjarta.
Á lítlari samkomu hósdagin takkað Egga Jensen, formaður í Parasport Føroya , Sonna fyri drúgva tænastu.


text:
Spytt i Panne Teater - Quotes/Myrkur 3.0
Í sjónleikarafelaganum Spytt i Panne Teater (SiPT) eru í dag 7 leikarar í aldrinum 14-35 ár. Bólkurin heldur til í Bergen í Norra og varð settur á stovn í 2015. Stovnarin var tann tá bert 14 ára gamla Johanne Eikehaug Adriansen.
Johanne er bæði, leikhússtjóri, pallstjóri, leikari, handritshøvundur og stendur fyri framleiðsluni í SiPT. Henni dámar sera væl at ganga egnar leiðir og hevur við Quotes gjørt eina pallseting, sum er heilt serstøk.
Quotes
Hvussu nógv vald hevur ein tanki? Hvussu sterk er ein kensla? Hvat stýrir lívinum?
Quotes granskar tað torgreidda menniskjasinnið og vísir sálarliga heilsu úr ymsum sjónarhornum sædd innanífrá. Leikurin viðger tað, ið hendir í høvdinum á einum persóni, og rannsakar, hvussu vit verða ávirkað av hugsanum og kenslum, innaru bardøgum og tvídráttum í strembanini eftir tí algilda spurninginum: ”Hvør eru eg?”
Í hugvekjandi verð leikhússtjórans smelta íblástur og hugskot saman við tíðarleysum vísdómsorðum, tey sokallaðu Buddha Quotes. Tankar, kenslur, sambond og leitan eftir samleikanum spæla upp ímóti hvørjum øðrum í hesi framførslu, sum í roynd og veru bara snýr seg um okkum sjálvi.
Quates er sera sniðfundiga gjørdur, og fær hetta áskoðaran bæði at uppliva og síggja framførsluna á ein serstakan hátt. Spytt i Panne Teater tekur okkum við á eina hugvekjandi ferð gjøgnum eitt fløkjaligt sinni, har vit verða drigin inn í kenslurnar meira enn inn í tað, ið hendir.
Upprunaliga var leikurin ætlaður ungum- og vaksnum fólki. Men tað gleðiliga er hent, at í Noregi hevur tað víst seg, at leikurin hóskar líka væl til børn heilt niður í 10 ára aldur. Sagt verður frá, at bæði børn og vaksin skifta orð um tað, ið kemur fram í Quates, í langa tíð eftir, at tey hava sæð leikin.
Tónleikurin hjá Eivør er ein týdningarmikil partur av Quotes og fleiri av persónunum í leikinum eru skaptir við íblástri í hesum.


text:
Hesin maðurin gongur við sínum guði sum sannleiksvitnið og spreiðir hatur. Hetta er í mínari verð vemmiligt og ódámligt. Men hetta er ikki eitt ókent fyribrygdi. Vit hava her í Føroyum fleiri av hesum hatursprofetum. Fólk sum hata sínar egnu freistingar so nógv, at tey gerast fanans besett. Tey uppføra seg sum svín. Eg havi fleiri ferð uppliva tann reindyrkaða óndskap sum hesið fólk spreiða, og eg ræðist tey satt at siga.
Lesarabræv, ið eg skrivaði í sambandi við, at hatursprofeturin Móses Hansen var í sendingini Víngarðinum í Kringvarpinum í september 2002.
Úr lippukassanum
Eg lati lokið upp á lippukassanum og stingi hondina niður og taki fram brot úr onkrari grein úr savninum


text:
Punktpraktikk
Ein punktpraktik er eitt tiðarskeið í starvsvenjingini, har ein næmingur velur eina stutta praktikk á øðrum starvsvenjingarstaði enn tað upprunaliga. Punktpraktikk kann vara alt frá nøkrum fáum døgum, upp til umleið eina viku - 14 dagar.
Annika valdi, tá hon var næmingur á Heilsuskúlanum, at fara í punktpraktik í ambulansatænastuni á Landssjúkrahúsinum, har hon nú arbeiðir.
Ein kann velja "punktpraktik" um man vil hava meira vitan um eitt serligt øki, ella eitt annað øki enn tað upprunaliga.
Møguleiki er, í samráð við vegleiðara sín í starvsvenjingini, at fara í punktpraktik, um tað gongur væl við at náa málunum fyri starvsvenjingina. Vanlig mál fyri starvsvenjing skulu vera útgangstøði fyri hvat ein skal arbeiða við í læringini, tá ein er í punktpraktikk. 1 ella 2 mál skulu, sum minsta krav veljast út, at arbeiða við.
Soleiðis kann útbúgvingin blíva enn meira fjølbroytt enn vanligu starvsvenjingarpartarnir leggja upp til.
Hvørji pláss kunnu virka sum punktpraktikk?
Øll starvsvenjingarpláss kunnu virka sum punktpraktikk.
Eisini kunnu onnur pláss enn vanlig starvsvenjingarpláss verða nýtt.
Næmingar hava t.d. valt ambulansatænstuna á Landssjúkrahúsinum, ið ikki er eitt vanligt starvsvenjingarpláss hjá Heilsuskúlanum.
Sum heilsurøktari er góður møguleiki at læra víðari til ambulansaførara og í punktpraktikk fæst innlit í, um áhugin er til tess.


text:
Nú gott og væl meðan vit mongu eru til Oyggjaleikir á Gotlandi, svimur triatleturin Jonas Colting teir 300 kilometrarnar runt oynna, í tríggjar vikur fram til Almedalsveckan sum verður í Visby beint aftaná Oyggjaleikir. Hetta til at fáa politikarar at vakna og byggja svimjihallir, til frama fyri fólkaheilsu, integratión og svimjiførleika.
Hoyri til dømis samrøðuna við Colting her í video hjá Aftonbladet, og lesið her á SVT. Hetta er fyrstu ferð at nakar svimur runt Gotland, men Colting hevur fyrr svomið longri tein, tá ið hann í 41 dagar í 2014 svam teir umleið 640 kilometrarnar frá Stockholm til Göteborg. Hetta tá til at savna pening inn til felagsskapin Wateraid og teirra arbeiði at hjálpa menniskum í menningarlondum at fáa atgongd til reint vatn. Tann innsavningin gav 715.000 svenskar krónur.
Og í 2016 svam hann 140 kilometrar runt Phuket í Tailandi, til at seta fokus á dálkingina av heimshøvunum, og á týdningin av at øll fólk í heiminum læra at svimja.
Colting er altso ein royndur havsvimjari, og hevur eisini týðiligvís orðið í sínari makt, at greiða frá týdninginum av svimjihallum. At samfelagið má gera størri íløgur í fólkaheilsu, nú kanningar benda á at hon er versnandi við ovurfiti og óvirknum børnum, og at tað her finst éin einasti ítróttur sum ikki bara er góður fyri øll men eisini lívsneyðugur, umframt at tú einans í svimjihallum sært superstjørnur sum Sarah Sjöström venja saman við fólkum sum eru ov feit, hava rørslutarn ella eru børn ella øgiliga gomul.
Og so er ymiskt skemtiligt eisini á vegnum, so sum hann bjóðar politikarum av at svimjar 200 metrar á sjónum, sum er norðurlendska definitónin uppá svimjiførleika.
Sjógvurin runt Gotland er heitari enn Colting hevði væntað, eini 15-16 í mun til eini 11-12 í undanfarnu viku.
Til ber at fylgja við svimjingini hjá honum á colting.se/gotland. Hann byrjaði við at svimja ein 10k prolog hósdagin hin 15. juni, og svam so 15 km fríggjadagin, 15 km leygardagin, 15 km sunnudagin, 15 km mánadagin og so 16 km í gjár.


text:
Í dag, hósdagin 11. juni, eru tvey Eystanstevnutiltøk á skrá:
Eystanstevnugrannauppgerðin millum umsitingarnar hjá Nes- og Runavíkar kommunum á vøllinum við Løkin og ein golfkapping við 5 3-mannaliðum í haganum omanfyri Hústoft.
Kl. 16.30 Kommunudystur við Løkin
Lagt er upp til ein spennandi dyst við Løkin, tí í fjørð vann liðið hjá Nes kommunu í tøttum dysti, har Runavíkar kommuna annars eigur flestu sigrarnar.
Borgarstjórin Torbjørn Jacobsen er liðformaður á liðinum hjá Runavíkar kommunu, og fer at spæla í egnari NSÍ troyggju við navni á rygginum, sum hann fyri nøkrum árum síðani fekk í gávu frá fótbóltfelaganum NSÍ.
Viðhaldsfólk eru vælkomin.
Kl. 18.00 Golfkapping
Fyrst golfkappingin í Runavíkar kommunu verður spæld omanfyri Hústoft. Golf felagið bleiv stovnað til jólar í 2018, og hevur síðani arbeitt við at fáa atgongd til lendi og at gera nøkur hol, so golf kann spælast í haganum. Í kappingini kappast 5 lið við 3 monnum á hvørjum liði. Tiltakið verður omanfyri Hústoft.


text:
Stóra Dímun
Stóra Dímun og Lítla Dímun eru millum minstu oyggjar í Føroyum og liggja millum Suðuroy sunnanfyri og Skúvoy og Sandoy norðanfyri. Stóra Dímun, vanliga rópt Dímun, er 2,65 km² stór og 395 m høg. Hon hevur verið hildin at vera ein góð oyggj, tí hagin er sum bøur, og fuglurin, serliga lundi og ryta, er óføra nógvur. Áseyðatalið er um 400. Stóra Dímun er eitt sjálsamt stað at búsita í ár 2011. Tað at liva á einari so fjarskotnari oyggj við steyrrøttum bergið snipst í havið, við einum grønum kolli omaná, er bert fáum beskorið. Umhvørvið er ikki bert sjálsamt og serstakt men vakurt og avbjóðandi í sama andadrátti. Fuglalívið er fjølbroytt og nógv er av bjargafugli.
Almenna samferðslan til Dímun er einans við tyrluni hjá Atlantsflog. Ferðasamband er 3 ferðir um vikuna, mikudag, fríggjadag og sunnudag. Bert mikudag ber til at koma til og frá Dímun sama dag. Uttanfyri hesar tíðir kann ikki komast til og av oynni. Av tí at oyggin er illa atkomulig frá sjónum er lítið og onki sjóvegis samband. Tyrludeildin er altíð lagalig at heita á, um okkurt serligt er.
[rætta | rætta wikitekst]
Málfrøðingar siga, at navnið Dímun hevur keltiskan uppruna. Fyrra stavilsi - dí ella di - týðir tvey, tvær ella tveir, meðan seinra stavilsi - mun - er ein leivd av keltiska orðinum muinn, ið týðir nakki, ryggur ella hædd. Tvs. at Dímun týðir tveir nakkar, tveir ryggir ella tvær hæddir, og var upprunaliga samheitið fyri báðar oyggjarnar, Stóru- og Lítlu Dímum. Hetta gæliska nevnið ið er vanligt í Írlandi gongur eisini aftur í Íslandi og Hetlandi.
Søga[rætta | rætta wikitekst]
Hóast oyggin er ring at koma til, hevur fólk búð har líka frá landnámstíð. Hon er nógv umrødd í Føroyingasøgu, sum viðger tíðina í Føroyum í 10. og 11. øld. Tá búðu brøðurnir Brestir og Beinir í Skúvoy, og teir høvdu eisini búgv í Dímun. Ófriðarligar tíðir vóru og menn samdust illa. Brestir og Beinir vórðu dripnir, og tá tók Havgrímur úr Suðuroy ræði í Dímun. Sonur hansara, Øssur Havgrímsson bygdi virki í oynni, men hann var dripin av Sigmundi Brestissyni.
Í miðøld varð oyggin kongsjørð og hevur síðani verið ein bóndagarður. Fyrr var skuldi nógv fólk til garðin, og fólkatalið lá um 20-25. Garðurin hevði eisini kirkju frá gamlari tíð, men hon var tikin niður í 1922. Veggirnir standa tó uppi enn. Tað vandamiklasta arbeiðið var fuglaveiðan, og vanlukkur hava verið mangar, serliga í 19. øld og fyrst í 20. øld, tá fullu 17 menn. Teirra millum var sóknarpresturin, sum fall í Kleivini í 1874, tá ið hann var á veg av aftur oynni.
Uppskrivað er at ein (helst seinasti) gorfuglur varð fingin í Stóru Dímun 1. juli 1808.
Vinnuvegir[rætta | rætta wikitekst]
Dímun er eitt festi, sum er fulltíðarstarv hjá festaranum. Seyðahald er høvuðsgrundarlagið afturat einum ískoyti frá fuglaveiðu. Onkur parttíðarstørv eru á oynni, m.a. at passa elverkið hjá SEV og at avgreiða tyrluna. Nógv virksemi er í Dímun. Tað verður bygt eitt framleiðsluhús, ið umfram at skula hagreiða kjøt og fugl, eisini rúmar einum garvaríði. Skinnini verða seld á meginøkinum. Av tí at Stóra Dímun bert er eitt festi og tær náttúruskaptu fortreytirnar avmarka vinnumøguleikarnar, kann oyggin bert uppihalda einari familju. Men søgu- og mentanarliga sæð er tað av stórum týdningi, at oyggin framhaldandi verður búsett, og tí er tað umráðandi at skapa tær neyðugu fortreytirnar fyri hesari búseting. Í Dímun eru tey farin undir at útvega orku við hitapumpu, ið er ein luft til vatn skipan. Hetta er eitt royndartiltak, ið hevur til endamál at spara olju, ið er sera trupul og dýr at fáa til oynna.
Fólk úr Dímun[rætta | rætta wikitekst]
- Díðrikur í Kárastovu, málari.
Ávísingar úteftir[rætta | rætta wikitekst]
Keldur[rætta | rætta wikitekst]


text:
Skriviskúli fyri øll, sum hava hug at gerast betur til at skriva, verður tvey vikuskift í vár.
Kanska hevur tú ein dreym um at gerast høvundur, kanska ert tú bara forvitin eftir at vita meira um handverkið.
Vit skriva og lurta og verða kveikt av hugskotum hjá hvørjum øðrum. Vit ganga gjøgnum grundleggjandi skrivteknikkir og tekstasløg, arbeiða við persónslýsingum og royna okkum í smáum og størri uppgávum.
Undirvísari: Rakel Helmsdal
Telefon: 216596
Dagar: Leygardagin 23. februar
Sunnudagin 24. februar
Leygardagin 9. mars
Sunnudagin 10. mars
Dagur/Klokkan: Vit byrja kl. 10 allar dagar.
Stað: Bókasavnið við Løkin
Til ber at tekna seg HER.


text:
Skjóta seismikk eystan fyri føroyska markið
Norska TGS stendur fyri kanningini, sum fleiri oljufeløg eru við til at fíggja
Møguleiki fyri fleiri olju- og gassútbyggingum eystan fyri Føroyar
Um tað gongur sum oljufeløgini ætla, kunnu vit fáa ikki færri enn tríggjar olju- og gassútbyggingar í næsta grannalagnum
Iran hóttir við at stongja Hormuz sundið
Og harvið at forða fyri flutninginum av 30% av allari olju í heiminum
BP ger seg tilreiðar til enn eina nýggja oljuframleiðslu nær Føroyum
Ein av heimsins oljurisum, bretska BP, er farið undir seinastu fyrireikingarnar til enn eina oljuframleiðslu á Atlantsmótinum


text:
14. april 2016
Skriv frá Ríðisamband Føroya um støðuna í ÍSF
Stutt kunning um hvørjar avleiðingar støðan í ÍSF hevur fyri ríðiítróttina !
Fleiri hava kanska lagt til merkis at miðlar seinastu dagarnar hava viðgjørt nýkomnu støðuna í Ítróttarsambandinum/ÍSF
Viðurskiftir sum nú m.a. hava ført til at forsetin Petur Elias Petersen hevur lagt frá sær. Viðferðin sum nú fyrrverandi forsetin hevur fingið er lítið sømilig, men tað er so ein onnur og tianverri ikki tespilig søga. Eg má tó siga at eg skilji væl at Petur Elias Petersen sum hevur verið Ítróttarsambandinum ein góður forseti, ikki longur tímir at vera við til glantrileikin hjá nøkrum sersambondum.
At teir so aftaná stilla seg fram í tíðindasending at gráta krokkudillutár, ger bara støðuna næstan tragikomiska !
Fyri at gera eina langa søgu stutta, er tað helst lættast at siga at aftaná eina drúgva tilgongd, samtykti umboðstingið hjá ÍSF seinasta heyst nærum einmalt, at býti av pengunum sum koma m.a. frá Løgtinginum, skuldi býtast á ein meira rættvísan hátt enn áður gjørt. Hetta bleiv tó gjørt soleiðis tað var líka fyri øll, partvíst grundupphædd, partvíst eftir limatalið og partvíst eftir virksemið. Av tí at nýggjir pengar vóru komnir inn í skipana var tað so heppið at eingin misti pengar í mun til 2014.
Hetta vildi fyri okkum reiðfólk, sum í mun til summar aðrar ítróttargreinar ikki fáa ókeypis hallir og breytir, merkt ein vøkstur, ið vildi gjørt tað gjørligt at stuðla reiðfólkum til kappingar uttanlanda, og samtundis bøtt munandi um karmar til kappingar, skeið og umstøður annars herheima. - Hetta eru ábøtur sum eru alneyðugar um kappríðing og gongulagskappingar skula vera lív lagað,
Nú skuldi alt jú verið so gott, ein tilgongd har øll vinna skuldi verið funnin fressur.
Men so var tíanverri ikki. Trý stór sersambond, harav eitt atkvøddi fyri nýggja býtinum, vóru so ónøgd við býtið, at tey fóru oman í løgtingið og í fjølmiðlar at gera vrøvl. Orsøkin er helst at tey ikki halda seg hava fingið nokk. Rætt er at tey ikki hava fingið líka stóran vøkstur sum onnur, men tá hugsa verður um at nýggja skipanin er líka fyri øll, kemst hetta møguliga av, at tey øll árini frammanundan hava fingið óv nógv - og nú unna tey so ikki øðrum somu møguleikar, sum tey hava havt frammíhjá øll árini.
Næstan ironiskt at tey í miðlum siga seg missa pengar ið mun til hvat tey høvdu vænta sær..... Hvusu kann man missa nakað man ongantíð hevur havt ?
Sannleikin er kanska at hesi sersambond hava spent bogan óv nógv, og nú vilja tey at hini sambondini skula gjalda gildið fyri tey !
Vit meta tað vera sera illóyalt av sersambondum ikki at virða eina demokratiska avgerð og at fara uttanum ÍSF til politikarar, hetta er eisini við til at niðurbróta trúvirðið á stovnin. Minsta krav til fólk sum standa á odda fyri ítróttinum, er at tey sjálvi duga at vísa fair play - Lukkutíð tykist tað tó ikki sum um politikarir taka hesi fólk fyri fult, tað eru vit eisini onnur sum hava tað trupult við í løtuni.
Vegna Ríðisamband Føroya
Brandur í Dali, formaður
Viðhefta tíðindaskriv er frá 13 av 16 sersambondum í ÍSF
10. april 2016
Fyrireika Djóradagar 2016
Nevndin í Føroya Ríðingarfelag spennir seg í hesum døgum út at gera Djóradagar 2016 til teir bestu nakrantíð. Í løtuni verður arbeitt við at fáa tey seinastu tingini á skrá, og væntast skráin at vera liðug í komandi viku.
Djóradagar eru vanliga seinasta vikuskiftið í Mai og soleiðis er eisini í ár, har tiltakið liggur tann 28 og 29 Mai. Báðar dagar frá kl 14 til 18.
Vanliga koma fólk úr øllum landinum at vitja djór og fólk í Havnardali - Vitjunartalið er ofta omanfyri 5000 samlað. Felagið ræðir tó yvir stórum økið, felagshúsið og risastórari høll, at har gerst ongantíð trongt..
Tiltakið er gjørt í samstarvið við bóndir og djóraeigarar sum koma við djórum at vísa fram. Umframt nógv forkunnug djór eru sjálvandi eisini nógv ross at síggja á økinum hjá Føroya Ríðingarfelag.
Eisini eru nógvar hoppiborgir, bogaskjóting, teymaríðing (ponyríðing), fiskibrunnur og onnur tiltøk til børnini
Brandur í Dali, formaður í Føroya Ríðingarfelag leggur tó dent á at tiltakið hevur eitt konsept sum eitur djór, hugni og náttúra og tað verður hildið fast um tað aftur í ár.
1. april 2016
Rossagøturnar stongdar vegna asfaltarbeiði
Tórshavnar Kommuna boðar við teldubrævið dagfest d.d. at tey aftaná stórt trýst frá gongufelagnum, felagnum Tórshavn og súklufeløgum hava avgjørt at leggja asfalt á allar rossagøturnar rundan um havnina.
Tað fyrsta sum verður asfaltera eru gøturnar merktar við gulum á myndini. Boði Haraldsson frá tekniski umstingini hjá Tórshavnar Kommunu heitir í teldubrævinum á rossafólk um at fara væl við asfaltinum tá tað er álagt. Eisini viðmerkir Boði at gongu og súklufólk hava hug at ilskast inn á rossalort á rossagøtunum
Í samband við asfaltarbeiði verða allar rossagøturnar stongdar í apríl mánaði, tað vil siga frá í dag av.
Nevndin í Føroya Ríðingarfelag fer at taka málið upp á snarfundi mánadagin.
Tað fyrsta sum verður asfaltera eru gøturnar merktar við gulum á myndini. Boði Haraldsson frá tekniski umstingini hjá Tórshavnar Kommunu heitir í teldubrævinum á rossafólk um at fara væl við asfaltinum tá tað er álagt. Eisini viðmerkir Boði at gongu og súklufólk hava hug at ilskast inn á rossalort á rossagøtunum
Í samband við asfaltarbeiði verða allar rossagøturnar stongdar í apríl mánaði, tað vil siga frá í dag av.
Nevndin í Føroya Ríðingarfelag fer at taka málið upp á snarfundi mánadagin.
Abonner på: Indlæg (Atom)


text:
Eftir at hava verið ósigraðir í 15 dystum á rað – harav tólv sigrar og tríggir javnleikir, máttu okkara menn í dag leggja tap til grannarnar á Toftum. Úrslitið gjørdist ein 3-2 sigur til B68.
Líkindini at spæla á Svangaskarði vóru hampulig. Eitt lítið lot lá longs eftir vøllinum, men tað regnaði illa størsta partin av dystinum. Nógv fólk høvdu leitað sær til hesa grannauppgerðina, sum oftast eru ógvuliga spennandi, har báðir partar leggja nógv fyri at vinna.
NSÌ hevði eina øðrvísi liðuppstilling, enn tað sum vit eru von við. Jóhan hevði karantenu, og nýggjur maður í hansara stað var unglingin Per Langaard. Klæmint er skaddur, og í hansara stað spældi Bogi Løkin sum fremsti maður.
Tað var B68, sum fekk bestu byrjanina uppá dystin og legði seg á odda longu í 7. min. B68 fær fríspark úti í vinstru síðu. Øssur leggur ein høgan bólt innfyri. Staddur beint uttanfyri NSÍ brotsteigin setur Poul Jóhannes Justinessen høvdið á og skallar bóltin sera hegnisliga upp í vinstra handara horn, uttan at Gango hevði nakran møguleika at røkka bóltinum. Eitt sera gott mál av Poul Johannes.
Hetta kendist sum ein sjokkbyrjan hjá NSÌ. Men eftir leiðslumálið hjá B68 yvirtók NSÌ spælið og vóru spælstýrandi tað, sum eftir var av fyrra hálvleiki. Við góðum flytingum frá verju umvegis miðjuna og til áleypararnar skaptu NSÍ’ararnir fleiri vandamiklar málmøguleikar. Tað var tí fult uppiborið, at NSÍ javnaði til 1-1 í 22. min. Debes sendir eina langa sending inn í B68 brotsteigin. Bólturin fer fram við allari B68 verjuni, og við aftaru stong høvdar Bogi bóltin niður í jørðina og í málið, uttan at Vlada fekk vart fyri.
Í 23. min. verður okkara ungi raski miðverji Per skaddur. Skaðin var so mikið álvarsligur, at Per noyddist av vøllinum og var sendur á sjúkrahús til kanningar. Vónandi er skaðin ikki so álvarsligur, at Per ikki kemur fyri seg skjótt.
Hetta gjørdi tað neyðugt hjá NSÌ venjaranum Paula at umskipa verjupartin. Einar varð fluttur av vinstra bakki inn í miðverjuna. Heðin kom á vinstra bakk, og Bogi varð fluttur úr álopinum út á vinstra kant. Inn fyri Per kom Árni Frederiksberg, og mannaði hann saman við Christian Høgna álopið.
Í 26. min. leggur NSÍ seg á odda 2-1. Ein bóltur verður sendur inn í B68 brotsteigin. Vlada í B68 málinum kemur út at verja fyri. Staddur uttanfyri 16 meturin velur Vlada at høvda bóltin burtur av vandaleið men beint í føturnar á Árna. Árni spælir bóltin sera skilagott til Christian Høgna, sum setir bóltin í tóma málið.
B68 hevði nakrar fáar málmøguleikar – helst við deyðbóltsstøður. Sendingarnar frá Øssur eru altíð vandamiklar, tí B68 hevur góðar høvdaspælarar sum Keita, Camara og Poul Jóhannes.
Samanumtið er at siga um fyrra hálvleik, at B68 fekk eina góða byrjan og hevði mest trýstið fyrstu 5-10 min. Síðan yvirtók NSÍ alt spælið og legði B68’arnar undir stórt trýst, og tað var fult uppiborið, at NSÍ hevði 2-1 leiðslu við hálvleik.
Næstan allan seinna hálvleik sat B68 á dystinum. Teir skaptu fleiri vandamiklar málmøguleikar og eina røð av hornaspørkum. Áleypararnir hjá B68 vóru tó ikki nóg neyvir í avgerandi løtunum. Í 65. min. javnar B68 uppiborið til støðuna 2-2. Eftir rættuliga tilvildarligt spæl framman fyri NSÌ málið gerst Ndende púra fríur og hevur lætt við at seta bóltin í málið.
Debes verður tikin út í 75. min. og inn í hansara stað kemur Jann Martin. Í 78. min. verður Bogi vístur av vøllinum, eftir at hann fær sítt seinna gula kort. Hetta gjørdi tað truplari hjá NSÍ at standa ímóti B68 trýstinum, sum helt áfram.
Í eini takling verður Jens skaddur men heldur áfram at spæla. Óivað darvaður av skaðanum fellur Jens í 85. min. Camara inni í NSÍ brotsteiginum. Dómarin Páll Augustinussen var ivaleysur og dømir brotspark til B68. Øssur tekur sær av brotsparkinum, og sera trygt setur hann bóltin í málið til endaligu støðuna 3-2.
Samanumtikið er at siga um seinna hálvleik, at B68 liðið trýsti NSÍ langt aftur á vøllin og var greitt omaná.
Hetta var so fyrsta tapið hjá NSÍ síðan 18 apríl, tá NSÍ mátti lúta fyri HB í Gundadali. Fyrr ella seinni kundi væntast, at liðið fór at tapa. At tað so var fyri grannunum á Toftum kennist óivað súrt hjá spælarunum. Sjálvt um NSÍ tapti dystin, liggja teir framvegis á einum fyrsta plássi við eini fimm stiga leiðslu, áðrenn hinir dystirnir í hesum leikumfarinum verða leiktir í morgin.
Hjá okkara monnum ræður um at leggja dystin í kvøld aftur um bak og herja á aftur næsta dyst. Vit eru sera stolt av tykkum, og vónirnar til komandi dyst eru góðar, tá NSÍ møtir ÍF mánadagin 13. september á heimavølli.
KOYR Á NSÍ – SAMAN STANDA VIT STERK.
HAGTØL:
B68-NSÍ 3-2 (1-2)
7. min. 1-0: Poul Jóhannes Justinusen B68
22. min. 1-1: Bogi Løkin NSÍ
26. min. 1-2: Christian Høgni Jacobsen NSÍ
65. min. 2-2: Ndende B68
85. min. 3-2: Øssur Hansen B68 (brotspark)
NSÌ liðið: Gango, Jens, Per (23. min. Árni, 80. min. Erland), Einar, Jónhard, Jústines, Jann Ingi, Heðin, Debes (75. min. Jann Martin), Christian Høgni og Bogi
Niðanfyri eru myndir, sum Johnny Lamhauge tók.


text:
Kuffertið hjá mær kom tó ikki longur enn til onkunstaðni millum Vágar og Kastrup, so nú er at ansa eftir ikki at sveitta niður í hosurnar. Vit báðir Jón Brian flugu úr Keypmannahavn til Beograd saman við familju og kenningum hjá Pál, og vitjaðu so teir fýra á Hotel Continental, á veg inn til okkara egna hotel. Øll eru við gott mót.
Tað verður tíverri eitt sindur sparsommeligt við myndum og video frá mær av, so leingi sum kuffertið ikki er komið fram, tí fototól og kobling millum videotól og teldu liggur í tí. Fekk bara pakka tað allarmest neyðturviliga niður í ryggsekkin, við tað at hondbagagan jú bara má viga 5 kg ella har á leið. Soe… eg havi teldu og fartelefon og videotól við battarí til ein tíma av upptøku, umframt klæðini sum eg eri í. Og so pengar og pass sjálvsagt.
Men tað skal nokk ganga allíkavæl. Jón Brian situr beint nú her á kamarinum og klippur nakrar samrøður saman á sínari teldu; og hansara kuffert er so um ikki annað komið við, rokað við øllum møguligum teknikki. Jón tekur myndir, og hevur hartil fingið samband við onkran føroying sum býr her niðri, ið hevur samband til lokala fjølmiðlaheimin. Jón Brian hevur eisini eitt fototól við, og videotólið hjá mær kann taka onkra mynd eisini. Umframt at fyrireikararnir her taka bæði myndir og video av øllum.
Nú fari eg at vita um eg kann finna eina keks ella okkurt sovorðið at eta, áðrenn farast skal til songar. Í morgin skulu teir báðir báðir svimja innleiðandi, so tá vita vit beinanvegin øll nógv meira 🙂


text:
Kæru- og endurgjaldsmøguleikar
Á hesari síðu kanst tú lesa meira um tínar møguleikar fyri at kæra um viðgerð, tú hevur fingið í føroyska heilsuverkinum.
Somuleiðis kanst tú lesa meira um tínar møguleikar fyri at fáa endurgjald fyri ein skaða, tú hevur fingið í sambandi við kanning ella viðgerð í heilsuverkinum ella, sum tú hevur fingið av læknafyriskrivaðum heilivági.
Gev gætur, at tær nýtist ikki at kæra nakran fyri at kunna fáa endurgjald. Heldur ikki er neyðugt, at heilsustarvsfólk skal hava gjørt nakað mistak, fyri at sjúklingur skal kunna fáa endurgjald.
Les um tínar Kærumøguleikar her
Les um tínar Endurgjaldsmøguleikar her
Sí faldaran "Fá hjálp til at ..." her


text:
Tey nýggju ferðamálini
Sandoyarsendingin á R7 mánadagin, snúði seg um ferðavinnu í Sandoynni.
Í sendingini var prátað við leiðaran á Sandoyar Kunningarstovu, Tordis á Rógvu Simonsen. Hon greiddi millum annað frá um átakið "Closed for Maintenance" sum var í apríl mánað.
Tríggjar verkætlanir vóru í Sandoynni hesar dagarnar. Tað var viðlikahald av bygdagøtuni millum Dal og Skarvanes, og tvær smærri verkætlanir, sum ikki kunnu kallast viðlíkahald, men heldur fyribyrging.
Tær vóru báðar til støð, har útsýni til vestursíðuna á Sandoynni er serliga gott. Fremmand ferðafólk hava hoyrt um og sæð myndir av drangunum vestanfyri, og royna tí at leita eftir støðum har teir síggjast, til ampa fyri bæði eigarar av høgunum og onnur.
Tí eru leiðir nú merktar við skiltum og "prestum" til eitt stað í Søltuvík, kallað Úti á Egg, og niðan á Lírabergsháls, vestanfyri Skopun.


text:
Ymiskar psykosir/skitsofreni eru staðfestar. Nógv fólk uppliva at hoyra fyri sær einaferð, ella at veruleikin tikist forvrangaður eina løtu. Hetta er ikki psykosa. Skitsofreni er bert um viðkomandi hoyrir javnan rødd/røddir/óljóð, ella sær fyri sær innan ein ½ ára tíðarskeið ella longur. Tað er ein heil verð av ymiskum tilstandum innan hetta heiti. Hetta kann hanga saman við alkoholum, stoffum, trauma, andadýrkan, arvaligheit, depressión, angist og annað. Sverheitsgradirnar eru eisini heilt ymiskar millum klientar. Summi vita nær og hví, meðan onnur halda seg vera Jesus sjálvan. Summi uppliva sum alt gerst óveruligt, sum um tey eru uttanfyri sín egna kropp. Onnur uppliva tað sum onkur vil sær ilt, meðan onnur uppliva tey tosa við ommu sína. Eg eri sera áhuga at arbeiða við menniskjum, sum hoyra røddir, ella síggja fyri sær sum eitt úrslit av trauma, andadýrkan, ella arvaligheit. Tey sum eru heilt illa fyri, rigga helst betur innan tær tryggu rammurnar av LHS.
Viðgerðin fyri omanfyristandandi er treytað av hví trupulleikin er fyrikomin.


text:
Stovukonsert undir væðingini við Halli Joensen og vinum
Fredag 2 oktober 2020 17:00
Glyvralon
STOVUKONSERTIN SUM SKULDI VERÐA 21.AUGUST ER FYIBILS ÚTSETT TIL 23.OKTOBUR23. oktuobur…
Stanley - Útgávukonsert
Lørdag 24 oktober 2020 20:00
Mentanarhúsið
Leygardagin 24. oktober hevur Stanley Samuelsen útgávukonsert í Mentanarhúsinum í…
Ólavur á Váli Olsen
Lørdag 24 oktober 2020 20:00
SALT
Leingi er tað, ið væl skal vera. Ólavur á Váli Olsen hevur spælt á næstan øllum…
Sámiskt blóð
Mandag 26 oktober 2020 21:00
Parkeringsøkið við ítróttarhøllina í Trongisvági
Kom við til drive-in filmssýning og lokka makan, mammuna ella onkran annan góðan við tær…
Bárður á Lakjuni í Mentanarhúsinum
Lørdag 31 oktober 2020 20:00
Leygarkvøldið 31. oktobur kl 20 verður útgávukonsert við Bárði á Lakjuni í…
Útgávukonsert: Land of Maybe
Fredag 6 november 2020 21:00
Løkshøll
Land of Maybe er heitið á bólkinum hjá Allani Tausen og Edith Dahl Jakobsen. Tey bæði…
Rivjakvøld í Gamla Seglhúsinum 7. november 2020
Lørdag 7 november 2020 20:00
Lagt verður upp til eitt spennandi rivjakvøld, har matarlepin er beint fram, nevniliga…
Ølsmakking - Aarhuus Universitet
Tirsdag 10 november 2020 18:00
SALT
Hoyr professionellar bryggarar fortelja um týdningin av geri fyri ølsmílin, um ávirkanina…
Útgávukonsert við JASMIN
Søndag 22 november 2020 18:00
Listastovan í Miðvági
Útgávukonsert við JASMINJASMIN kemur út við nýggjari útgávu og í hesum sambandi fer…
Floksmannadagur 2021
Lørdag 3 juli 2021 10:00
Hattarvík
Leygardagin 3. juli verður ein serlig náttúru, mat- og mentunaruppliving í Hattarvík, í…
GANG Føroya vakrasta hálvmaraton 2021
Lørdag 4 september 2021 10:00
Aftur í 2021 skipar Ítróttarfelagið Frælsi í Vágum fyri Føroya vakrasta hálvmaraton. Í ár…
RENN Føroya vakrasta hálvmaraton 2021
Lørdag 4 september 2021 11:00
Aftur í 2021 skipar Ítróttarfelagið Frælsi í Vágum fyri Føroya vakrasta hálvmaraton. Í ár…
Albumkonsert: The Eagles og Hotel California
Fredag 8 oktober 2021 20:00
Løkshøll
Album er ein serstakur konsertleistur, har áhoyrarin kann hoyra eina liveútgávu av einum…


text:
Farna vikuskiftið vóru tríggir næmingar úr Tórshavnar Musikkskúla við í stóru tónleikakappingini “Den klassiske Musikkonkurrence” í Keypmannahavn, har gott og væl hundrað tónleikarar yngri enn 17 ár, á ymsum ljóðførum kappaðust.
Úr Tórshavnar Musikkskúla luttóku Sigrið F Hansen á kontrabass, Yngva Sigurdsdóttir Lamhauge á saksofon og Hannes Godtfred Dam á gittara.
Ikki kann sigast annað, enn at úrslitini vóru sera góð Sigrið og Yngva fingu 1. virðisløn, og Hannes 2. virðisløn.
Tað er mennandi fyri næmingar at luttaka í slíkari kapping, og at sammeta seg við onnur ung, og góða úrslitið vísir okkum eisini, at næmingar úr Føroyum standa einki aftanfyri næmingar í øðrum londum, skrivar Tórshavnar Musikkskúli í tíðindaskrivi.
Næmingar og lærarar teirra, Agnar Lamhauge, Bernharður Wilkinson og Ragnar Olsen eru fegin um luttøkuna og ikki minst úrslitið.


text:
Ars moriende - Kynstrið at doyggja
Henda bókin snýr seg kortini bara um seinasta savnið Gudahøvd, har hvør yrking fær sín lut, og beinleiðis og óbeinleiðis tilsipingar verða tiknar fram.
Í endanum verður perspektiverað í mun til tey undanfarnu yrkingasøvnini. Millumtekstasambondini fjølgast, jú longri tú kemur út í skaldskapin hjá høvundanum, og tað fevnir líka frá Bíbliuni og Aristoteles til nýggjan føroyskan skaldskap.
Keypir tú fyri meira enn kr 500 verður vøran flýggjað tær ókeypis við dyrnar!
Tænastan er fyri vørur, sum verða sendar innanlands.


text:
Nýggja dátuverndarlógin hækkar um persónsverndina
Landsstýrið vil við nýggju dátuverndarlógini hækka um persónsverndina hjá vanliga føroyinginum, tá ið teirra persónsupplýsingar verða skrásettar og viðgjørdar. Eitt høvuðsmál er, at viðgerðin altíð virðir persónliga frælsið hjá tí einstaka, og at tann skrásetti borgarin í størri mun fær ræði á sínum egnu persónupplýsingum.
Umframt at seta høg krøv til trygdina, tá ið persónupplýsingar verða viðgjørdar, verða hesi rættindi tryggjað:
Í dag hevur nýggja dátuverndarlógin verið viðgjørd í Løgtinginum.
“Tað er sera týdningarmikið, at vit í Føroyum hava lógir og reglur, sum liva upp til altjóða krøv, tí vit bæði virka og samskifta í einum talgildum altjóða samfelagi. Nýggja lógin kemur í tøkum tíma, tí verandi lóg er skjótt 20 ára gomul, og hon stavar frá tíðini, áðrenn internetið var ein samanrunnin partur av gerandisdegnum hjá vanliga føroyinginum,” sigur Bárður á Steig Nielsen, løgmaður, sum eisini varðar av løgmálum í landsstýrinum.
Í 2018 setti ES í gildið eina nýggja fyriskipan um dátuvernd. Hon verður rópt Genereral Data Protection Regulation – GDPR. Við nýggju føroysku dátuverndarlógini leggja Føroyar seg upp at ES-fyriskipanini GDPR, sum er vorðin altjóða standardurin innan fyri dátuvernd.
Eftir fyrstu viðgerð er nýggja dátuverndarlógin farin í Løgtingsins rættarnevnd. Til ber at lesa uppskotið her
Fyrstu ferð Føroyar fingu eina lóg um persónsupplýsingar var í 1984.
Galdandi løgtingslóg á økinum varð sett í gildi 1.januar 2002. Hon er einaferð broytt síðani.


text:
hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur
twg group pune
contact : shopia : 076679 78887
contact : office : 093810 48884
email : twggroupchennai@gmail.com
About Us
TWG GROUP is built on strong Training and Certification, International Courses and Material Testing Laboratory expertise, founded in 2004 by group of professionals to serve the industry. Metal Testing Lab was awarded International Standard ISO/IEC 17025 - 2005 Certitification
Contact Us
TWG GROUP KOCHI
Near LULU Shopping Mall
Edappally Toll Junction,
Opposite - Metro Bridge Piller No. 387,
V.P Marakkar Building,
V.P Marakkar Road,
Via - Vanitha and Vinitha Theatre
Edappally P.O, Kochi - Kerala
Contact :073580 27788 , 093810 48884,
Email : twggroupcochin@gmail.com
hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur | hvac training center in thevur


text:
Varðin Pelagic fyriskipar tilbúgvingarvenjing í kvøld, har sløkkilið, politi og sjúkraflutningstænasta [...]
Aftaná 35 ár sum stjóri hjá Varðanum hevur Jákup Jacobsen valt at leggja frá sær, og Bogi Jacobsen tók við eftir pápa sín frá [...]
Tá ið man ikki kann súkkla til París, so má næstbesta loysnin verða ein súkklutúrur á syðstu oyggj í Føroyum. Tað er júst [...]
Til aðalfundin hjá P/F Varðanum í dag, bleiv navnaskiftið á einum av skipunum hjá reiðaríðnum avdúkað. Tá Tróndur í Gøtu [...]
Helgi Eysturberg er settur sum leiðari á Maskindeildini. Helgi hevur verið fyribils leiðari á maskindeildini síðani desember í [...]
11. mars undirskrivaðu Varðin Pelagic og Susvim stuðulsavtalu fyri kappingarárið 2020. Susvim ger eitt megnar arbeiði fyri oynna, og [...]
Aftur í ár stuðlar Varðin Pelagic FSR. Tað gleðir okkum at veita fíggjarligan stuðul til eitt felag, ið ger so stórt arbeiði [...]
Í dag, 18.mai bleiv Jupiter avhendaður til Northwest Pelagic í Kollafirði. Skipið fer væntandi til fiskiskap í kvøld undir sama [...]
Fríggjadagin 1.mai kom Jupiter til Måløy við uml. 2300 tonsum av svartkjafti. Tað gekk væl at landa og teir fóru útaftur [...]
Fyri góðum ári síðan fekk Tróndur í Gøtu gearskaða. Ein roynd varð gjørd at umvæla gearið, men umvælingin eydnaðist ikki, og [...]


text:
Ársfundur hjá Kvinnufelagasamskipan Føroya
Kvinnufelagasamskipan Føroya boðar nú til ársfund á Toftum. Allir limir í Kvinnufelagnum eru hjartaliga vælkomnir at koma við á ársfund, sum er eitt gott høvi at hitta aðrar kvinnur, ið eisini hava áhuga fyri arbeiðinum fyri javnstøðu til kvinnur.
ÁRSFUNDUR hjá Kvinnufelagasamskipan Føroya verður hjá Tofta Kvinnufelag í hølum felagsins á Toftavegi 20, leygardagin tann 24. september 2016.
Fundarskrá verður sambært lógum felagsins.
Uppskot til viðgerðar á fundinum skulu sendast til: birtabisk@hotmail.com í seinasta lagi 20. september 2016.
Fundurin verður settur kl. 12:30.
Tær, ið ætla at vera við, skulu siga frá í seinasta lagi 22. september 2016 á telefonnummar 217538 hjá Jancy ella hjá Katrini á 217911.


text:
Síðan 2014 hevur Ungdómshúsið í Vági havt eina sera góða jóla-traditión, har tey ungu hava gjørt jólagávur til øll, sum eru 80 ár og eldri í Vágs kommunu. Í ár vóru tey ungu í 56 húsum við jólagávum til tey elstu í kommununi.
Tey ungu og yngru í Ungdómshúsinum hava sitið so hugagóð og málað, klipt og set saman træ einglar til tey eldru í ár, sum tey so hava pakkað í gávur og hava givið í jólagávu til tey, sum eru 80 ár og eldri.
Vit eru sera glað um tað stóra arbeiðið tey í Ungdómshúsinum gera, og vit gleðast ikki minst um, at tey ungu, nú jólini nærkast, eisini hugsað um okkara elstu borgarar, tað skuldi tey eiga hjartans tøkk fyri, sigur Dennis Holm, borgarstjóri.
Last modified: 13. december 2017


text:
Fráveruskipan
Heilsuskúlin hevur eina talgilda fráveruskipan. Her kann næmingurin eftirkanna egnu fráveru.
Reglur fyri fráveru eru tilskilaðar í kunngerðini, og í Námskipanini, brot her:
Møtiskylda er undir allar útbúgvingini, og øll frávera verður skrásett. Næmingurin kann í mesta lagi hava 10% fráveru í einstakari lærugrein. Um samlaða fráveran í einari lærugrein, í ástøðiliga partinum íalt ella starvsliga partinum, fyri seg, er meira enn 10%, fær næmingurin fyrru ávaring. Frávera verður gjørd upp í minsta lagi 4 hvørja viku.
Skúlin gevur til samans tvær skrivligar ávaringar um fráveru.
Um fráveran heldur áfram eftir aðru ávaring, verður framhaldandi útbúgvingargongdin tikin upp til metingar. Næmingarnir skulu til eina og hvørja tíð hava møguleika fyri at eftirkanna egna fráveru. Um fráveran verður meir enn 10% í einum starvsvenjingarparti, skal starvsvenjingarstaðið boða Heilsuskúla Føroya frá hesum.
Heilsuskúli Føroya hevur ábyrgd av at geva ávaring fyri ov nógva fráveru, bæði í skúlapartinum og starvsvenjingarpartinum í útbúgvingini. Hetta er eisini galdandi fyri námsdagar og starvsvenjing.
Í starvsvenjingartíðini galda reglur um sjúkrafráveru og frískmelding ið finnast á einstøku starvsvenjingarplássunum. Næmingarnir skulu upplýsast um reglurnar við byrjan av starvsvenjingini.


text:
Kekkia er í løtuni eitt av harðast korona-raktu londunum í ES. Talið av smittaðum higartil er farið uppum 50.000 og setir nú met við yvir 3.000 nýggjum tilburðum um dagin. Tá talið fer uppum 120.000 nýggir tilburðir um mánaðin maktar heilsuverkið ikki støðuna meira.
Kekkia kláraði annars sera væl at halda smittuni niðri í vár. Men so varð gjørt av at taka av at kalla allar avmarkingar, tá summarið kom.
- Eg lat meg tøla av stemninginum, men tað var eitt stórt mistak at lata landið uppaftur, segði forsætisráðharrin, Andrej Babis, á einum tíðindafundi í dag.
Heilsumálaráðharrin, Adam Vojtech, boðaði í dag frá, at hann leggur frá sær. Í hansara stað kom alt fyri eitt farsóttarfrøðinginum Roman Prymula, sum higartil hevur hjálpt myndugleikunum at samskipa átøkini ímóti korona.
Tilsamans eru 521 fólk deyð av korona í Kekkia.
Um tú veitst okkurt, sum VP ikki veit - skriva so til vp@vp.fo


text:
Stórur heiður til Súsonnu K. Hansen
Í gjárkvøldið heiðraði Ítróttarsamband Føroya teimum bestu innan føroyska ítrótt.
Heiðursskjal Poul E. Petersen varð latið eldsál okkara úr Kyndli, Súsonnu K. Hansen "Ussa"
Heiðursskjal Poul E. Petersen verður latið persóni, sum hevur virkað fyri at fremja føroyskan ítrótt á serstakan hátt yvir eitt longri tíðarskeið.
"Tann, sum í ár fær Heiðursskjalið, hevur í áravís verið virkin sum venjari, hjálparfólk, nevndarlimur og mangt annað í sínum ítróttarfelag.
Eitt og hvørt felag hevur tørv á nógvari sjálvbodnari arbeiðsmegi fyri at virka, og í hondbóltsfelagnum Kyndli siga tey, at felagið hevði ikki verið nakað uttan hesa eldsálina.
Hennara ídna og áhaldandi arbeiði, saman við hennara jaliga og smittandi lyndi er límið, sum heldur felagnum saman.
Hon brennur fyri menningini av yngri og eldri leikarum, og hon er altíð klár at taka hond um leikarar og øll onnur í felagnum.
Hennara innsatsur og hugburður er ikki bara til frama fyri Kyndil, men fremur eisini hondbólt sum ítróttargrein kring alt landið.
Heiðursskjal Poul E. Petersen verður í ár latið eini fyrimyndarligari eldsál, sum framvegis er ein trúfastur tænari til frama fyri føroyskan ítrótt.
Heiðursskjal Poul E. Petersen verður latið Súsonnu K. Hansen, vanliga nevnd Ussa, varð sagt í grundgevingini."
Vit fegnast um at føroyskur ítróttur hevur víst Ussu henda heiður, og eru takksom fyri tað stóra arbeiði sum Ussa hevur og enn leggur í felag og ítrótt okkara.
Hjartaliga til lukku Ussa
KYNDIL
Myndin er tikin frá in.foAftur


text:
Brandur Suðuroy
Brandur Magnussen Suðuroy (føddur 4. juli 1994) er føroyskur fótbóltsleikari, miðvallaleikari og áleypsleikari. Hann spælir við FC Suðuroy og við U19 landsliðnum hjá Føroyum. Hann hevur fyrr spælt við U17 og U15 ungdómslandsliðunum hjá Føroyum. Brandur spældi sín fyrsta dyst í bestu føroysku fótbóltsdeildini 22. august 2010, tá FC Suðuroy vann 2-1 á B36.[1]
Luttók í UEFA 2012 undankapping fyri U19 lið[rætta | rætta wikitekst]
Brandur Suðuroy luttók fyri Føroyar á U19 landsliðnum í EM undankapping. Føroyar vann ein dyst 4-0 móti San Marino, tapti 9-1 móti Portugal og tapti 3-1 móti Ungarn. Føroyar endaði næstniðast í bólkinum við 3 stigum, Portugal vann dystin við 7 stigum, Ungarn fekk eisini 7 stig og San Marino endaði niðast við ongum stigi.[2]
Luttók í UEFA 2011 undankappingini fyri U17 lið[rætta | rætta wikitekst]
Í 2010 spældi hann 3 dystir fyri Føroyar í UEFA undankappingini 2011 í Ungarn fyri dreingir U17. Dystirnir vóru móti Slovakia, sum vann 3-0, Ungarn, sum vann 2-0 og so spældu teir javn móti Andorra 0-0. Føroyar hevði betri málúrtøku enn Andorra og endaði tí sum nummar 3 av 4 liðum í bólki 10.[3]
Keldur[rætta | rætta wikitekst]
- ↑ Sudurras1.com, FC Suðuroy úr botninum við sigri ímóti B36.
- ↑ UEFA.com, Brandur Suðuroy, UEFA Under-19 Championship.
- ↑ UK.UEFA.com
Útvortis ávísingar[rætta | rætta wikitekst]
- FCSuduroy.com.
- UK.UEFA.com, UEFA Under-17 Championship, Faroe Islands.
- Faroesoccer.com


text:
Sporllangi úlvfiskur (úlvfiskaættin)
Lycodonus flagellicauda (Jensen, 1902)
Stødd: Sporllangi úlvfiskur verður upp í umleið 22 cm langur.
Dýpi: Hann er bert fingin á dýpum millum 800 m og 2000 m.
Litur: Hann er javnt brúnur, grábrúnur. Ungir fiskar hava sterkan bláan lit um búkin. Hann hevur myrkt royggj.
Teinar: R 101-109; G 97-103; U 15-17.
Lýsing: Sporllangi úlvfiskur er langur og klænur fiskur. Strikurnar eru tvær, men tær eru ótýðiligar, serliga tann ovara. Tann niðara gongur av nakkanum yvir uggafjøðurini til fremra enda á gotfjøðurini og eitt sindur afturfrá. Hin er frá sporlsendanum fram til gotið. Hann hevur eina ryggfjøður og eina gotfjøður, sum renna saman aftast á sporlsendanum. Stertur er eingin. Ryggfjøðurin byrjar yvir aftasta triðingi á uggafjøðurini. Tvørskurðurin av kroppinum er nærum rundur, uttan aftast, har hann smalkar eitt lítið sindur.
Av heildarlongdini er: kroppshæddin við fremra enda á gotfjøður 3,5-4,5%, longdin av gronini til fremra enda á gotfjøður 24- 28%, av gronini til ryggfjøðurina eru 18- 21%, høvdið er 13-15%. Høvdið er breitt og flatt. Kjafturin situr væl inni undir gronini og kemur aftur til fremru rond á eyganum. Hann hevur stórar poknur í yvirkjaftinum og undirkjaftinum. Sum tann einasti av úlvfiskunum, hevur sporllangi úlvfiskur smáar beinplátur fram við festunum á ryggfjøðurini og gotfjøðurini.
Eyðkenni: Hesin úlvfiskurin hevur mest sum rundan tvørskurð. Beinpláturnar við fjøðurfestini.
Týdningur: Hann hevur ikki vinnuligan týdning.
da: Piskehalet pladebrosme, ís: Aurlaki – Leðjuláki, no: Spisshalet ålebrosme
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Áburrufiskar Perciformes
Hesin hópurin er størstur av fiskahópunum.
Í hópinum eru 160 ættir, 1539 slektir og 10033 sløg.
Av teimum eru 18 ættir við Føroyar, og hesar hava 29 slektir og 41 sløg:
Í hópinum er ein størri blanding av fiskum við mongum ymsum frábrigdum og útsjónd, langir og klænir, smáir og stórir, smalir og høgir.
Her eru fiskar, ið hava bleytar teinar í fjaðrunum, og aðrir, ið hava harðar teinar í fjaðrunum. Nakrir hava eina, aðrir hava tvær ryggfjaðrar.
Í karpaættini eru onkur fiskasløg tvíkynjaði.
Undir Føroyum eru bert saltvatnsfiskar í hesum hópinum, men úti í heimi eru eisini sløg, sum eru í feskum vatni og í blandingsvatni.


text:
Tíðindi
Stórt hundrað lið av fólki í øllum aldrum og úr øllum landinum høvdu leitað sær í Marghøllina fríggjadagin 15. juni 2018, tá...
Tíðindi
Ein rúgva av myndum vórðu sum verða man tiknar í samband við at Marghøllin í Vági varð alment tikin í nýtslu....
Tíðindi
Fríggjadagin 15. juni 2018 verður alment hátíðarhald í Marghøllini í Vági í samband við at Marghøllin í Vági verður alment...
Tíðindi
Sjálv høllin, sum er 75 x 50 m. er nú sett upp og handað Vágs Ítróttarráð. Marghøllin skrivar á heimasíðuni at nú høllin er...
Tíðindi
Í dag vórðu seinastu stál-sperrurnar reistar á Marghølini inni á Oyrunum í Vági og Merkið vundið í húnarhátt. Føroya...
Tíðindi
Vágs Ítróttarráð skipar fyri navnakapping nú stór marghøll til fótbólt, frælsan ítrótt og annan ítrótt verður bygd inni á...
Tíðindi
Týsdagin 25. Apríl kl. 19.30 verður kunnandi um Marghøllina í Vági. Fundurin verður í kafé’ini á Gørðunum....
Tíðindi
Marghøllin í Vági verður nú veruleiki. Hetta er greitt eftir býráðsfundin í kvøld, har Vágs Býráð samtykti at játta stuðul...
Tíðindi
Tórskvøldið verður tiltak í Skúlahøllini í Vágs Skúla, har kunnað verður um marghøllina og fíggjarligu viðurskiftini í smb....


text:
Meinigheitshúsið í Havn nýggja heimasíðu
Meinigheitshúsið í Havn nýggja heimasíðu
Fyrr í mánaðinum fekk Meinigheitshúsið í Havn eina nýggja og snotuliga heimasíðu.
– Tað er týdningarmikið fyri okkum at hava eina nýggja og vælvirkandi heimasíðu fyri at kunna betri um virksemi í húsinum. Gamla síðan var gomul og trongdi til at dagførast, sigur Jákup Justinussen, næstformaður í stýrinum hjá Meinigheitshúsinum í Havn.
Á heimasíðini er yvirlit yvir skránna hjá Meinigheitshúsinum umframt at til ber at lesa um tað nógva virksemi, sum er í húsinum. Eisini liggur ymiskt tilfar tøkt – m.a talur frá møtum.
Til ber at vitja heimasíðina á meinigheit.fo